text:
Stórur munur var á sethúsaprísvøkstrinum og inntøkuvøkstrinum í 2019. Lækkandi rentustøðið merkir, at tað er vorðið bíligari enn áður at hava sethúsalán, men høgu sethúsaprísirnir kunnu elva til, at húsarhald seta seg í ov stóra skuld í mun til inntøkuna.
Í 2019 hækkaðu sethúsaprísirnir við 20% í Havn meðan inntøkurnar øktust við nærum 7% í mun til árið fyri (lilla linjan í myndini niðanfyri er væl brattari enn svarta linjan í 2019). Vaksa sethúsaprísirnir skjótari enn inntøkurnar, kann tað vera ein ábending um, at húsarhaldini eru ov bjartskygd og seta seg í størri skuld enn fíggjarliga ráðiligt, tí tey vænta ein framhaldandi prísvøkstur á sethúsamarknaðinum (Mynd 1).
At eftirspurningurin eftir býli – eisini orsakað av stórari tilflyting - er størri enn útboðið av býlum er ein orsøk til at sethúsaprísirnir hækka. Harafturat hevur rentustøðið verið støðugt lækkandi, og tað merkir, at tað er vorðið bíligari at hava sethúsalán. Lága rentustøðið ger, saman við møguleikanum fyri avdráttarskáa, at húsarhald kunnu seta seg í størri skuld í mun til húsarhaldsinntøkuna, enn fyrr. Harafturat hevur tað loyst seg hjá summum húsarhaldum at leggja verandi sethúsalán um til realkredittlán. Útlánsvøksturin hjá donsku realkredittstovnunum var 15% við ársenda 2019 meðan útlánsvøksturin hjá føroysku peningastovnunum til húsarhaldini bert var 1% við ársenda 2019.
Miðalprísurin á sethúsum í Tórshavn er komin uppum 3 mió. kr. í 2019, og sethúsaprísirnir eru nú í øllum økjum í Føroyum komnir uppum høga prísstøðið, sum var undan fíggjarkreppuni í 2008 (Mynd 2).
Hagtølini vísa higartil, at sethúsaprísirnir í 2019 eru 20% hægri í Havn og í smærri bygdunum samanborið við 2018, 10% í størri bygdunum og 30% í Suðuroy/Sandoy. Prísvøksturin á 20% í Havn er tann størsti síðani 2006. Eisini er prísvøksturin í Suðuroy/Sandoy merkisvert stórur, men hesin prísvøksturin er komin av einstøkum sølum, sum hava hálað miðalprísin upp. Stóri prísvøksturin í smærri bygdunum kann lutvíst forklárast við, at bygdir sum eitt nú Gjógv ella Mykines, eru vorðnar meira dragandi sum summarhúsøki seinastu árini. At størru bygdirnar hava havt lægri prísvøkstur í 2019 enn aðrastaðni kemur helst av, at fleiri av teimum longu í 2018 høvdu ein lutfalsliga stóran prísvøkstur. Hetta er uttan iva ein avleiðing av, at skjótt verður koyrandi gjøgnum tunnilin millum Eysturoynna og Suðurstreymoy.
Lánikostnaðirnir eru minkaðir við lækkandi rentustøðinum, men kortini kunnu høgu sethúsaprísirnir elva til, at húsarhald, sum ogna sær sethús fyrstu ferð, seta seg í ov stóra skuld samanborið við húsarhaldsinntøkuna. Megna húsarhaldini ikki at gjalda niður skuldina, eitt nú tá rentan fer upp ella búskapargongdin vendir, kunnu peningastovnarnir missa pengar, og tað setir fíggjarliga støðufestið í vanda. Tí er framvegis umráðandi , at peningastovnarnir ikki slaka kredittkrøvini.


c: text/html

text:
Í kavaveðrinum hósdagin tann 18. desember skrivaðu stjórin í Norðoya Sparikassa Marner Mortensen og formaðurin í Ægir Símun á Høvdanum undir ein nýggjan trý ára sponsoravtalu. Við í samkomuni vóru eisini besti svimjarnir í Ægir og aftaná bleiv bjóða lagkaka, frugtdessert og kaffi á loftinum í Sparikassanum.
Norðoya Sparikassi hevur verið høvuðssponsor hjá Ægir í mong ár og hevur verið við til, at Ægir telist ímillum bestu svimjifeløgunum í Føroyum. Ì ár hevur gingist væl hjá Ægir og tann svimjarin, sum hevur klára seg eina best, var Alvi Hjelm, sum kom heimaftur frá Nordiskt Mesterskab í desember við trimum heiðursmerkum. Sjálvandi hevði hann heiðursmerkini við í Sparikassan hósdagin.
Aðrir svimjarar, sum hava klára seg væl í ár eru: Cecilia Wigant Eysturdal, sum luttók í heimsmeistaraskapinum í Doha. Signhild Joensen, Victoria Wigant Eysturdal og Ásbjørg Hjelm, sum luttóku í NJM og Alvi Hjelm sum luttók í NM. Fleirimet eru sett og ungdómsarbeiðið hjá Ægir, við Karsten Wigant Andersen á odda, er við at menna seg aftur.
Í 2015 verður eitt stórt ár fyri Ægir, tá ið felagið fyllir 40 ár í januar og í febuar verður stór veitsla í Skálanum. Í Januar ferð okkara 1. lið og 2. lið til Ísland í svimjikapping og so vera eisini Oyggjaleikirnir hildnir í Jersey og har skulu vit royna, at fáa so nógvar svimjarar við sum møguligt.
Formaðurin í Ægir er stak væl nøgdir við sáttmálan og heitti hann á allar svimjarnar í Ægir, nú høvuðssponsorurin er Norðoya Sparikassin, at teir brúkti NS sum teirra banka og vónaði at samstarvið fór at vera gott, bæði fyri Sparikassan og Ægir.

robotstxt: allowed

filter: keep


text:
Visti tú, at leivdir frá fletting dálka sera illa? Og visti tú, at tað, sum dálkar eina mest at brenna hjá IRF, eru seyðaskinn? Av hesi orsøk verður heitt á fólk, um at lata seyðaskinn til endurnýtslu hjá góðkendum móttakara. Lesið meira um hetta á heimasíðuni hjá Heilsufrøðiligu starvsstovuni.
Visti tú eisini av, at tá ið IRF fær nógvar fullar vembur inn at brenna, so viðførir tað dálkandi útlát frá skorsteininum?
Tá ið flett verður, er tað týdningarmikið fyri umhvørvið, at leivdirnar verða burturbeindar á rættan hátt.
Soleiðis verjir tú umhvørvið:
- Lat seyðaskinn til góðkenda endurnýtslu — tað dálkar illa at brenna tey. Sí nærri kunning hesum viðvíkjandi á heimasíðuni hjá Heilsufrøðiligu starvsstovuni.
- Tøm vemburnar — tað dálkar at brenna fullar vembur.
- Lat blóð og annað vatn seta frá, áðrenn leivdir frá fletting verða burturbeindar.
- Lat innvøl og leivdir í plastposar, áðrenn tað verður latið í bingjurnar. Finn títt kommunalu endurnýtslupláss/ruskpláss her.
Hitin í ovninum hjá IRF er vanliga um 1.000 stig. Fer hitin niður á 850 stig, viðførir tað dálkandi útlát í roykinum. Um heystið, tá ið nógvar vátar leivdir frá flettingini koma inn, kann tað verða trupult hjá IRF at halda ovnin nóg heitan, til tess at forða fyri dálkandi útláti. Vit heita tí á fólk, um at fylgja omanfyri nevndu vegleiðing, so vit í felag kunnu verja umhvørvið.


text:
Ílegusavnið hevur ment eina tvíburskrá, sum er ein dátugrunnur við øllum tvíburum, sum eru føddir í Føroyum síðani 1700. Í nýggju skránni er upplýsingar um 1546 tvíburapør, og skráin er serliga ætlað heilsugransking. Tvíburagransking verður serliga brúkt samanberandi til at meta um ávirkanina frá umhvørvi og arvafrøði (genetikki).
Innihald í skránni
Tvíburaskráin er partur av Ættarbandsskránni hjá Ílegusavninum, og upplýsingarnar koma úr kirkjubókum og ættartalvum. Skráin inniheldur upplýsingar um føðidag, møguligan deyðsdag og um, hvørt tvíburarnir eru sama kyn ella ikki.
Í dag eru um 900 tvíburapør á lívi í Føroyum.
Niðanfyri er eitt yvirlit yvir tvíburar, sum eru føddir í Føroyum síðani 1700. Gev gætur, at ymsu tíðarskeiðini í yvirlitinum ikki eru eins long.
Atgongd til tvíburaskránna
Tvíburaskráin er ætlað heilsugransking, og fyri at fáa atgongd til dátur úr skránni, krevst sáttmáli við Ílegusavnið um ítøkiliga granskingarverkætlan. Eisini krevst, at ein kliniskur ábyrgdarhavi verður knýttur at verkætlanini umframt neyðugar góðkenningar frá avvarðandi myndugleikum.
Set teg í samband við Ílegusavnið, um tú vilt vita meira.


text:
Tað er eingin loyna, at avgerðin hjá meirilutanum í Tórshavnar kommunu, við tjóðveldiskvinnum í avgerandi leiklutum, hevur raðfest barna- og ungdómsøkið skeivt. Hetta eru stórur partur av námsfrøðiligu starvsfólkunum samd um, og hava gjørt vart við fleiri ferðir. Onnur halda tað øvugta, og tað hava tey loyvi til.
Nú, og fyri kanska fyrstu ferð í tilgongdini, síggja vit býráðslim fyri tjóðveldi skriva, at hon hugsar at vit fyrst áttu at havt raðfest normeingina og síðani leiðsluna. Hvat er hetta fyri spegilsmynd, ið núverandi politikarar leggja eftir seg, ikki gott – nærri vánaligt og skuffandi!
Í somu grein verður skrivað, at nýggi leiðslubygnaðurin er við til at tryggja, at undirskotið, ið nakrir stovnar hava havt, ikki hendur aftur. Tað kann verða, men tað er jú lætt, tá man tekur við einari hond og ikki gevur aftur við hinari! Barna- og ungdómsøkið kostar, dygd kostar, góð javnbjóðis tænasta kostar - og tað skal kommunan raðfesta. At tað fyri fyrstu ferð, verða givin boð tilstovnsleiðslurnar at halda fíggjarætlanina, tað passar ikki. Allir stovnsleiðarar hava árliga fingið játtanarskriv frá myndugleikanum at halda – longur er tann søgan ikki.
Meir normeringin, ið samanlagt yvir fleiri ár, sigst verða á kr. 9 mió. er bert ein brotpartur av tí, ið eg havi víst á er neyðugt. Eg gleðist um, at fólk; ið enn hava avgerðarrætt í býráðnum eru samd, at normeringin skal verða hægri – munandi hægri, og enn er møguleiki at gera nakað við tað, tí áðrenn fíggjarætlanin verður samtykt, er drúgt nevndararbeiði og síðani skal fíggjarætlanin fyri í býráðnum 2 ferðir. Enn er møguleiki at halda orð, og ikki nýta boðskapin sum eitt vallyfti. Býráðssetan endar ikki fyrr enn 31. des.
Á býráðsvalinum í heyst, vænti og vóni eg, at námsfrøðilig starvsfólk á barna- og ungdómsøkinum minnast avgerðirnar, ið núverandi meiriluti hevur tikið, vegna tey, ið dag og dagliga gera eitt gott arbeiði á stovnum í kommununi – avgerðina eigur borgarin, og tað er borgarin, ið vit í Javnaðarflokkinum vilja hava eitt býráð fyri!
Bjarni Beder, valevni fyri Javnaðarflokkin


text:
Flagdagshaldið
Sunnudagin tann 24. apríl hildu vit í FFaV, Sorø, flaggdagshald.
Dagurin var væl eyðnaður og tey nógvu fólkini íð møtti upp bæði í kirkjunni og í Kulturhúsinum í Sorø lótu væl at. Eisini fólk úr Sankta Ólavs kirkjulið í Keypmannahavn luttóku.
Í kavaroki helt Martin Fjallstein røðu um Merkið og samanbær tað við hini norðurlensku fløggini.
Til matna vóru bitar við røstum kjøti og skerpikjøti og føroyskar øl afturvið. Fleiri keypti sær eisini ein bita at hava við heim ella til busstúrin.
Vit gleða okkum til at endurtaka henda góða dagin aftur næsta ár.
Her síggjast nøkur bíløt frá degnum.


text:
Firmakappingin hjá Fleyr verður leygardagin 11. mai 2019 í Stórhøllini á Hálsi.
Byrjað verður kl. 10.00
Kostnaður 1.500 kr. pr. lið,
Luttøkugjaldið skal flytast a konto 6460-179.646.3 - viðmerkið lið
Tilmelding á fleyr@fleyr.fo
Tilmeldingarfreist 8. mai 2019.
Møguleiki verður at venja áðrenn kappingina.
Kappingar reglur:
Kappingin verður skipað í tveimum bólkum:
"Royndir amatørar" og "Glaðir amatørar".
"Royndir amatørar" eru lið, sum hava nakrar leikarar, sum hava spælt ella spæla flogbólt. Hvørt lið kann tó í mesta lagi hava ein leikara, sum hevur spælt flogbólt í bestu deildunum hjá kvinnum ella monnum kappingarárið 2018-2019.
"Glaðir amatørar" eru lið við spælarum við ongum ella avmarkaðum flogbóltsroyndum/evnum:) og lið, ið meta, at støðið ikki er til bólkin "Royndir amatørar". Lið, sum hava ein leikara, sum hevur spælt flogbólt í bestu deildunum hjá kvinnum ella monnum kappingarárið 2018-2019, kunnu ikki luttaka í bólkinum "Glaðir amatørar"
- Tvær kvinnur skulu vera á bananum
- Einans undirhondsserv
- Nethædd uml. 2.33 cm (millum kvinnu- og manshædd)
- Flúgvandi útskifting er loyvd (útskiftari kann koma inn hvørja ferð roterað verður)
Annars eru vanligar flogbóltsreglur galdandi.
Møguleiki er at venja týskvøldið 7.mai í Stórhøllini og hóskvøldið 9.mai í Gundalshøllini. Kostnaður 250 kr. pr. lið


text:
Leita
Tíðindi til ByggifrøðingarHeimasíða hjá Føroya Byggifrøðinga felag. Á heimasíðuni finnur tú millum annað tíðindi, lógir og slóðir. Hetta er staðið á alnótini har byggi-frøðingar kunna finna kunning um starvsfólkaviðurskifti.
FBF heldur til áfb@fb.fo
Socialu miðlar
-
Tag-arkiv: COVID-19
Sálarheilsan hjá føroyskum løntakarum undir COVID-19 átøkunum.
Fakfelagssamstarvið heitir á allar løntakarar, eldri enn 18 ár, um at stuðla verkætlanini. Tú kanst stuðla við at luttaka í hesari spurnarkannig Læs resten
Udgivet i Kanningar, Tíðindi Tagget COVID-19, Sálarheilsa


text:
Hugsa um arvabræv?
Serkøn fólk meta at umleið 14000 føroyingar hava tørv fyri einum arvabrævið, men at bert fáir hava eitt slíkt.
Í dag liva mong ógift við børnum ella í hjúnaløgum, har talan er um samanflutt sjúksyskin. Arvalógin er ikki endurskoða í mun til familju mynstrið í dag, og tí hava fleiri og fleiri brúk fyri at tryggja seg og síni við hjálp av einum arvabrævið.
Tey flestu skúgva ivaleyst hugsanunum um deyðan frá sær, og fáa tí ikki umrøtt støðuna til fulnar. Júst tað at skula finna ein løgfrøðing og ótryggleikin í samband við t.d. kostnað halda tey seg frá at fáa skriva eitt arvabræv.
Hetta er orsøkin til at vit gera vart við hendan tørv og møguleika. Tað bert til at fáa løgfrøðing sum er serfrøðingur á økinum at hjálpa til at fáa viðurskiftini avgreidd á rættan hátt, og tað ber til at biðja upplýsingar um kostnað o.a.
Vit ráðgeva fegin um hendan møguleika.


text:
Fyri viku síðani kappaðust tey á Tórsbreyt – nú eru tey í Ålborg, har DMU verður hildið.
Í ferðalagnum eru hesi við: Bjørg, Tummas, Teresa, Bára, Andreas og Elisabet. Venjari og ferðaleiðarar eru Jógvan og Gunnvá. Umstøðurnar eru ávirkaðar av korona, so eingir áskoðarar eru til stevnuna og bara tey, sum hava við kappingina at gera, sleppa inn á stadion.
Veðrið er nakað frægari enn tað var her seinasta vikuskifti, so tað er gott hjá teimum at sleppa at royna at kappast uttan nógvan vind. Tey, sum hava verið í kapping higartil, hava sett persónlig met. Til dømis setti Bára persónligt met á 100m og kom undir oyggjaleikakravið og Andreas setti pr á 100 m hekk. Og so fekk Bára bronsu í trýstøkk.
Tíðarætlanin er niðan fyri her:
Inni á heimasíðuni hjá Aalborg Atletik ber eisini til at fylgja við: aalborgatletik.dk


text:
- Tíðindi, mentan og ítróttur
Samhaldsfasti dupultskattaður
Samhaldsfasti verður skattaður bæði við inngjald og útgjald. Tað váttar Taks, nú orðadráttur aftur er um dupultskatting av stóra arbeiðsmarknaðareftirlønargrunninum.
Tað merkir, at tá fólk fáa løn útgoldna, verða skattur og arbeiðsmarknaðargjald tikið av lønini. Síðani verður arbeiðsmarknaðargjaldið flutt í grunnin, Samhaldsfasta. Tað vil siga, at skattur eisini verður goldin av upphæddini sum fer í Samhaldsfasta.
Í lógini fyri Arbeiðsmarknaðareftirlønargrunnin, sum er frá 1991, stendur: Fæ grunsins verður fingið til vega við, at allir persónar árliga rinda grunninum ein prosentpart av teirri inntøkuni, sum myndar grundarlagið undir skattaútrokningini, og allir arbeiðsgevarar árliga rinda grunninum ein prosentpart av útgoldnum A-inntøkum. Fyri persónar og arbeiðsgevarar er ásetti prosentparturin í ár 2.50 prosentstig og frá 1. januar í 2019 hækkar gjaldið upp í 3 prosentstig av lønini.
Útgjaldið skattað sum vanlig inntøka
Í svari til Kringvarpið sigur Taks, at inngjaldið til Samhaldsfasta ikki verður skattað, eins og eftirløn verður skattað við inngjald.
Men hinvegin, so er talan um skattaðar pengar sum verða inngoldnir við tað, at tað ikki er drigið frá inntøkuni, áðrenn hon verður skattað.
Og so verður lagt afturat, at útgjaldið úr Samhaldsfasta verður skattað sum vanlig inntøka.
Ein órimilig skipan, siga summi
Tað hevur leingi verið umrøtt, at tað er órímiligt at skattur verður goldin bæði av inngjaldinum til Samhaldsfasta Arbeiðsmarknaðareftirlønargrunnin og av útgjaldinum úr grunninum.
Joen Magnus Rasmussen, tingmaður hjá Fólkaflokkinum hevur lagt eitt uppskot fyri løgtingið um at broyta skipanina, so tey sum fáa úr Samhaldsfasta Eftirlønargrunninum, ikki rinda skatt av tí upphæddini. Tað hevði givið pensjónistunum 2.000 krónur meir um mánaðin.
Tað mælir hann til, tí pengarnir, sum fara í grunnin, eru skattaðir frammanundan.
Rinda skatt av skatti
Saman við uppskotinum eru útrokningar, sum vísa, hvussu tað kann gerast. Men talan er um stórar upphæddir, tí landið fer at fáa 76 milliónir krónur minni og kommunurnar góðar 100 milliónir krónur minni í inntøku í 2019, um uppskotið verður samtykt.
Joen Magnus Rasmussen vísir í viðmerkingunum á, at sum skipanin er í løtuni, so er talan um at rinda skatt av skatti.
Tað er ein feilur sum eigur at verða rættaður skjótast gjørling.
Fyrst gera útgjaldið skattafrítt
Bæði kommunur og land fáa nógv meira inn í skatti í ár, og tí er rætta løtan at gera broytingina.
Men fyri ikki at gera alt ov stórar broytingar í einum verður mælt til, at fyrsta stigið verður at gera Samhaldsfasta skattafrían við útgjald, er tilmælið frá Joen Magnusi Rasmussen, tingmanni.
Uppskotið er umrøtt í løgtinginum og verður nú umrøtt í fíggjarnevndini.
Taks upplýsir eisini, at inngjaldið til Samhaldsfasta kundi verið uppgjørt í skattinum eins og gjaldið til Barsilsskipanina, ALS og til Heilsutrygd, so fólk vistu, hvussu nógv tey rinda til Samhaldsfasta.
Sí eisini


text:
Triðja bókin í røðini um Teir villu fótbóltsjassarnar.
Vanessa er ein genta, sum er púra bitin av fótbólti, og sum ætlar at gerast fyrsta kvinna á týska manslandsliðnum. Tað verður tú ikki bara soleiðis uttan víðari, tað kostar sveitta og tár. Spurningurin er so, um Vanessa hevur tað sum skal til…
Hon fer at venja við villu fótbóltsjassunum, men teir eru ikki so glaðir um at ein genta skal vera á teirra liði.
Men Vanessa vísir dirvi. Í einari týdningarmiklari kapping fær hon vent dystargongdini og skjýtur eitt frálíkt mál!
Aftur


text:
Um okkum
Á FYSIO eru vit tríggjir fysioterapeutar, sum bjóða tær viðgerð, vegleiðing og venjing á høgum fakligum støði. Vit eru Hallgerð Bjartalíð, Brian Fossabrúgv og Bartal Dahl Andreassen.
Vit eru javnan á skeið og eftirútbúgva okkum fyri at fáa ta nýggjastu vitanina innan fysioterapi. Vit leggja stóran dent á, at tú fært eina nágreiniliga og persónliga viðgerð og vegleiðing. Vit hava øll ymiskar førleikar og víðariútbúgvingar, og kunnu tí bjóða tær eitt stórt úrval av ymiskum viðgerðarháttum.
Vit samstarva við viðgerðarstovuna MedCare
Hallgerð Bjartalíð
Prof. bachelor í fysioterapi
- Síðan 2016: Starvast á FYSIO
- 2013 – 2016: Starvast á Bjartalíð Fysioterapi
- 2006 – 2013: Starvast á Havnar Fysioterapi
- 2005 – 2006: Starvast á klinik í Ceresté (Fraklandi)
- 2001: Útbúgvin fysioterapeutur frá fysioterapiskúlanum í Keypmannahavn
Havi síðani áhaldandi tikið eftirútbúgvingar innan:
- Manuella terapi
- Ítróttarskaðar
- McKenzie ABCD 2006-2012
- Kinesiotape (KT 1-3) 2013
- Grundleggjandi skeið í kanning og viðgerð av inkontinens hjá vaksnum (modul 1 og 2) 2014 og 2017
- Instruktør í Pilates Body Control 2017
Mín stóri áhugi er viðgerð av økslini og rygginum umframt barnakonur, sum hava trupulleikar undir barnsburði. Í løtuni eri eg í gongd við at serútbúgva meg innan kokubotnin ígjøgnum DUGOF (Dansk selskab for urologisk, gynækologisk og obstetrisk fysioterapi).
Brian Fossabrúgv
Bachelor í fysioterapi, Cert. MDT
- Síðan 2016 starvast sum fysioterapeutur á viðgerðarstovuni FYSIO
- Síðan 2004 starvast sum fysioterapeutur fyri tey ymisku fótbóltslandsliðini hjá FSF
- 2003 – 2015 starvast á Havnar Fysioterapi og á somatisku deild á Landssjúkrahúsinum
- Síðan 2015 í gongd við grundútbúgvingina innan Mulligan konceptið
- Prógv í GLAID konceptinum (godt liv med artrose i Danmark)
- Prógv í grundútbúgvingini Mechanical Diagnosis and Therapy (Mckenzie)
- Útbúgvin fysioterapeutur frá fysioterapeutskúlanum í Århus í 2003. Havi síðan áhaldandi tikið eftirútbúgvingar innan manuella terapi, kinesiotape og ítróttarfysioterapi
Bartal Dahl Andreassen
Prof. bachelor í fysioterapi, Cert MDT 2014
- Útlærdur Fysioterapeutur 2015– 2018
- Starvast á Fysioterapi við Havnará 2016-2019
- Tilknýttur H71 2016
- Tilknýttur ymisk landslið hjá bæði HSF og FSF
- FYSIO 2019-
Eftirútbúgvingar
Havi tikið prógv í Mechanical Diagnosis and Therapy (McKenzie)
Havi tikið fleiri skeið innan ítróttarfysioterapi ígjøgnum DSSF (Dansk Selskab for Sportsfysioterapi) Hesi eru:
- Intro
- Fót
- Knæ
- Mjødn
- Øksl
- Albogi
- Hond
- Ryggur
- Akuttir skaðar
- Fyrstahjálp
- Styrki og konditiónsvenjing
- Havi tikið skeið innan akslaviðgerðir
Í 2019 fari eg undir eftirútbúgving í Mulligan, har arbeitt verður við funktionellari mobilisering.
Eitt av mínum stóru áhugamálum er ítróttur og skaðafyribyrgjandi venjingar. Hesum havi eg arbeitt við í H71 við fyrilestrum og venjingum. Harumframt er ryggur og nakki eitt øki, eg havi arbeitt nógv við.


text:
Nýskrivað ungdómsskaldsøga í november!
Í heyst geva Ungu Føroyar út ungdómsskaldsøguna Tvístøðu, sum er fyrsta bókin hjá Daniali Viðoy. Skaldsøgan er lívliga skrivað, full av skemti og álvara, gleði og sorg. Høvuðspersónur er Bartal, viðareiðisdrongurin, sum gongur í 3.g á Kambsdali, tá ið søgan byrjar, og er farin til Keypmannahavnar at lesa, tá ið skaldsøgan endar um heystið. Bartal livir sítt dreingjalív saman við vinmonnunum á konsertum og stevnum. Gentur eru til at prógva manndómin við og vinna virðing í vinahópinum.
Men lívið setir Bartali stevnu, hann kemur í støður, har hann noyðist at taka avgerðir, sum fáa varandi avleiðingar fyri hann og onnur, og sum mynda hann sum persón.
“... Kærleikin millum Báru og meg var váttaður, og ræðuleikin við mínum barndómsvini avdúkaður. Tað var ikki fyrr enn nú, at tann rami sannleikin rakti meg. Og hann rakti meg lúkst í hjartað, setti seg sum ein klumpur í hálsin og brast út í tárum...”
Bartal verður liðugur í 3.g og gleðir seg til summarferiuna og tíðina, sum stendur fyri framman. Í summar skal lívið livast til fulnar, og ein nýggj spennandi tíð stendur fyri durum. Men summarið fær eina heilt aðra vend, tá ið fortíðin byrjar at plága hann. Hetta var ikki tað, hann hevði ímyndað sær, tí summarið broytti alt.
- Skrivað hevur | Turið Sigurðardóttir
- Dagfesting | 24.09.2020
- Bólkur | Greinir


text:
Almannaverkið afturheldur løn hjá okkara limunum.
Heilsuhjálparafelag Føroya mótmælir at Almannaverkið afturheldur meirtímar hjá limunum.
Vit kunnu ikki góðtaka at Almannaverkið loyvir sær at afturhalda peningi sum okkara limir eiga. Skjótt eru vit í desembur og er hann dýrasti mánaði av árinum.
Hetta er at afturhalda ein part av lønini hjá okkara limum.
Aftaná at felagið hevði fund tann, 21. novembur við Almannaverkið, Almannaráðið og landsstýriskvinnuna í Almannamálum Anniku Olsen um støðuna hjá limunum viðvíkjandi niðursetta arbeiðstíð hjá limunum, skelkaðar tað felagið at Almannaverkið dagin eftir fundin, boðar limunum í Heilsuhjálparafelagnum frá, at tey ikki fáa meirtímar útgoldnar íð tey hava arbeitt sær upp.
Vit kunnu ikki góðtaka, at okkara limir eru offur fyri, at Almannaverkið ikki megnar at halda játtanina.
Heilsuhjálparafelag Føroya


text:
Borgarstjórin í Reykjavík á ólavsøku
Frá mikudegnum 25. juli vitjar borgarstjórin í Reykjavík, Jón Gnarr, og frú Jóhanna Jóhansdóttir saman við 6 ára gamla syni teirra, og embætisfólkunum Ellý Katrin Guðmundsdóttir og Magnús Karl Magnússon.
Tórshavnar kommuna er vertur undir vitjanini og mikukvøldið bjóðar býráðið døgverða í Móttøkuhúsinum. Hósdagin verður farið útferð til Kolturs og um kvøldið verður døgverði í Áarstovu.
Fríggjadagin vitjar Jón Gnarr fyrst Býlingshúsið í Norðasta Horni, síðan í Kirkjubø og seinnapartin er hann við í Faroe Pride.
Leygardagin halda gestirnir ólavsøku, fyrst á Ráðhúsinum saman við býráðslimum og embætisfólki, síðan vitja tey íslendska konsulin og síðan heim til borgarstjóran og frú at eta nátturða. Og so á ólavsøku.
Ólavskudag eru gestirnir og hyggja at skrúðgonguni úr Dómkirkjuni. Um kvøldið ætla tey at uppliva felagssangin á midnátt. Tey fara avstaðaftur til Íslands mánamorgunin.


text:
Danmark hevur bjóðað seg fram at standa á odda fyri evropisku hernaðarætlanini, Emasoh, í Horumssundinum.
Tað er danski uttanríkisráðharrin, Jeppe Kofod, sum er komin við fráboðanini.
Danmark hevur longu leiðsluna av diplomatiska partinum av Emasoh-hernaðarætlanini. Samstundis hevur Danmark eina fregatt, Ivar Huitfeldt, í hernaðarliga partinum av ætlanini.
Tað var á einari vitjan umborð á fregattini, at danski uttanríkisráðharrin upplýsti, at hernaðarætlanini eftir hansara fatan hevði eydnast væl.
- Nú er friður í økinum, og skip kunnu frítt sigla aftur og fram í Hormussundinum, segði Jeppe Kofod.
Hormussundið verður mett at vera ein týdningarmikil farleið inn í Persaflógvan sunnanfyri Iran og eystanfyri Saudiarabia. Sundið var í 2019 miðdepil í stríði millum USA og Iran.
Kelda: dr.dk


text:
Kanning um mannarættindi og barnarættindasáttmálan
Í næstum fer Amnesty í samstarvi við Barnabata og Barnaumboðsmannin at gera eina kanning um vitanina hjá børnum og ungum um mannarættindi og barnarættindasáttmálan. Fyri framhaldandi at kunna upplýsa um grundleggjandi rættindi og menna tilfar til børn og ung, ynskir Amnesty at fáa vitan um, hvat børn og ung vita um síni rættindi. Tí verður farið undir at gera eina kanning í millum føroyskir fólkaskúlanæmingar í 6. til 10. flokki. Gallup Føroyar hevur gjørt eina umboðandi útveljing í millum allir fólkaskúlar í Føroyum, og eitt elektroniskt spurnablað verður sent til útvaldu skúlarnar.
Kanningin hjá Amnesty byggir á stórar danskar kanningar, sum UNICEF Danmark hevur gjørt í 2014, 2017 og 2019 saman við Institut for Menneske Rettigheder. Hetta eru spurnaskemakanningar, sum eru svaraðar av fleiri enn 1.000 donskum skúlabørnum í 6. til 10. flokki. Í 2019 er kanningin eisini gjørd í Grønlandi. Kanningin hjá okkum verður gjørd eftir sama leisti sum hesar, við at senda út eitt spurnablað til føroysku fólkaskúlarnar.
30 ár síðani barnarættindasáttmálin varð settur í gildið
Í 2019 vórðu tað 30 ár síðani at barnarættindasáttmálin varð settur í gildið. Tað er altjóða undirtøka um rættindini hjá børnum, og hóast tað eru gjørdir nógvir batar á barnarættindaøkinum seinastu áratíggjuni, so eru tað enn stórar avbjóðingar.
Danska kanningin frá 2019 vísir, at næstan helvtin (45%) av donskum skúlabørnum ikki vita, hvat barnarættindasáttmálin er, og meðan 5% siga seg kenna sáttmálan væl. Tað kemur eisini fram í kanningini, at fimti hvør næmingur (20%) heldur at tað er í lagið, at løgreglan nýtir tortur í ávísum støðum, og 30% eru hvørki fyri ella ímóti tí. Tað sæst eisini aftur í kanningini frá 2019 at kunnleikin til mannarættindi og barnarættindasáttmálan eru minkað síðani kanningina í 2017.
Eingin slík kanning um vitanina hjá børnum og ungum er gjørd í Føroyum, og tí verður farið undir hetta arbeiðið við at gera eina føroyska kanning.


text:
Líggjas í Bø (1938-)
Hann er føddur í 1938. Hann æt upprunaliga Eli Sørensen, men keypti sær seinni navnið Líggjas í Bø. Aftan á lokið realprógv var hann til skips í eitt ár, fór í 1956 niður á háskúla, fyrst á Købmandsvile, seinni á altjóða háskúlan í Helsingør. Hann fór so undir hægri handilslestur á Niels Brock-skúlanum og leyk prógv í 1959. Heimafturkomin arbeiddi hann í Samvinnufelagnum í Havn í um 3 ár, var so í nøkur ár vikarur á Trøllanesi - um sumrini til skips.
Í 1968 fór hann undir grannskoðaravirki í Klaksvík, og var hann við til at seta á stovn dátuvirkið Com-Data.
So av og á hevði hann fyrst í sekstiárunum yrkingar og onkrar týðingar í »14. September« og »Framanum«, og í 1964 gav Oyggjaframi út savnið »Til lívið«.
Innihaldið í savninum kann greidliga skiftast sundur í tríggjar bólkar, týðingar eftir eitt nú Gelsted og Pasternak, lyriskar náttúruyrkingar um summar og várligan vind,»Jørðin / á ferð / gjøgnum rúmdir / vælsignað / av sólum«, og politiskt medvitnar yrkingar, sum gera Líggjas til nýskapara í føroyskum skaldskapi.
Í hesum bólki viðger hann atombumbuvandan og spyr »Skal tað henda?«, hann yrkir samkensluljóð um tey myrdu í Sharpwille í Suður Afriku, og samstundis sum hann minnist hugsjónarmannin Julian Grimau, ið varð skotin í einum fongsulsforgarði í fascistiska Spania, háðar hann havisjúkuna, tá ið hann speiliga greiðir frá monnum í Føroyum, ið eru so grammir eftir jørð, at teir eta mold. Útgangsbrotið í yrkingini ljóðar:
»Og eina ferð
verður gleði teirra fullkomin,
og teir skulu verða til gleði fyri
samsintar eftirkomarar: teir
skulu verða til mold!«
Árini upp til 1970 síggjast yrkingar eftir Líggjas í Bø so av og á í Varðanum, men so frættist einki frá honum aftur, og enn stendur »Til lívið« sum einasta savn hansara - fleiri munnu halda tað vera spell, at so er.
Sekstiárini
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suður-Afriku og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vietnam aftur í steinøldina, men verður fyri svíðandi ósigri, og Sovjet ger innrás í Tjekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.
Til Lívið
Á heysti 1962 verður í Keypmannahavn lív endurkveikt í ungmannafelagið Oyggjaframa, ið sum stavnhald hevur sjálvstýri og sosialismu. Felagið gevur í oktober hetta árið út 1. nr. av mánaðarblaðnum »Framin«, sum er komin toluliga regluliga síðani. Blaðstjóri er Tórður Debes Joensen, seinni Jóansson, og í blaðnevndini eru umframt Hans Jákup Debes og Tummas Napoleon Djurhuus.
Úr hesum studentaumhvørvi brýtur fyrsta nýskapanaraldan, samfelagsliga og politiskt medvitin yrkingalist, ið minnir teg á, at eingin hevur nóg mikið við sínum egna, heldur er hvør einstakur partur av stórari heild og má taka støðu til spurningar, ið uppi eru, eisini fjart frá Føroyum.
»Nú leika vindar um Afriku,
á fløtum og fúkandi sandi.
Úr dungum av brendum gróti
skal reisast hitt nýggja landið«.
(Líggjas í Bø: »Suður Afrika«)
Fremstu umboðsmenn fyri hesa leiðina eru teir tríggir Líggjas í Bø, ið gav fyrsta og einasta savn sítt »Til lívið« út í 1964, Arnbjørn Danielsen, ið gevur fyrsta savn sítt »Várvindar« út í 1966, og Rói Patursson, ið stígur fram í ónavngivnum yrkingasavni í 1969.
Úr: Árni Dahl: Bókmentasøga I-III. Fannir. 1980-83.


text:
Um tú vilt tú spæla sum Hallur Hansson, Brandur Hendriksson Olsen Jóan Símun Edmundsson, Sølvi Vatnhamar og hinir á føroyska A-landsliðnum, so er møguleikin har heilt skjótt.
Í teimum vanligu FIFA og PES-spølunum hevur tað vanliga ikki verið møguleiki at valt Føroyar at spæla við. Tá serútgávur í samband við endaspøl komu út fyrr, var tann møguleiki har, og tað verður tað eisini nú.
Fótbóltssamband Føroya og Konami, ið er framleiðarin av Play Station spølunum, hava gjørt samstarvsavtalu um, at føroyska A-landsliðið við monnum verður við í nýggjastu útgávuni av eFootball PES 2020. Hetta kunngerð FSF í dag. Talan er um eina serliga útgávu av Pro Evolutin Soccer í samband við UEFA EURO 2020, ið stóra japanska fyritøkan gevur út.
(Tað fer at síggja heilt veruleikakent út, tá Atli Gregersen leiðir sínar menn á vøllin - Mynd: FSF - Konami)
Nógvir serfrøðingar meta, at PES nú veruliga bjóðar FIFA av í kappingini um besta fótbóltspæli til Play Station.
Sum partur av avtaluni, verða Føroyar eisini umboðaðar í komandi UEFA eEURO 2020 kappingini. Fleiri enn 50 av UEFA-limalondunum fara komandi árini at taka lut í hesi nýggju eSports kapping, sum verður spæld á eFootball PES 2020.
FSF meitir, at hetta er eisini ein møguleiki at fáa størri innlit í eSports-heimin, ið av álvara er farin at vinna seg fram kring heimin; eisini í Føroyum.
Nýggja eFootball PES 2020 verður at fáa til keyps frá týsdegnum 10. september 2019.


text:
Framsókn byrjaði sum eitt politiskt átak, ið hevði til endamáls at røra í politisku grýtuni. Politiska skipanin melur í ring og er koyrd føst. Ósemjur og manglandi álit mynda ráðaloysið, sum valdar. Tær broytingar, ið eru neyðugar at gera innan høvuðstættirnar í búskapinum – og sum skulu til, fyri at tryggja okkum vælferðina – verða ikki gjørdar.
Eitt politiskt átak er neyðugt – eitt átak, sum kann savna tær kreftir, sum vilja broytingar og megna at arbeiða tvørturum tey traditionellu politisku mørkini. Eitt átak, sum fer eftir málinum og ikki manninum.
Vit eru sannførd um, at eitt liberalt og tjóðskaparligt átak kann gera munin.
Framsókn vil, at vinnulív og privata fyritaksemið – tey liberalu virðini – í nógv størri mun sleppa at virka í búskapinum og soleiðis tryggja menning, trivnað og vælferð.
Framsókn vil, at tað persónliga frælsið – tey liberalu virðini – tryggja tí einstaka rættin til at liva frælst – í tráð við tey mannarættindi, ið eru okkum givin.
Framsókn vil, at Føroya fólk sjálvt forvinnur tann pening, sum skal til fyri at reka okkara samfelag – vitandi at tað bert er hegni, áræði og ágrýtni, sum kann tryggja okkum, at tað hendir.
Framsókn vil, at grundhugsjónin undir øllum virksemi í Føroyum – alment sum privat – er grundað á burðardygd.
Framsókn vil, at Føroyar í nógv størri mun gerast partur av alheimssamfelagnum, og vil beina burtur tær forðingar, sum eru á leiðini.
Framsókn vil, at fokus verður sett á skúlaverkið og at vit fáa fleiri og hægri útbúgvingar í Føroyum.
Framsókn vil, at eitt ríkt og fjølbroytt mentanarlív fær góðar umstøður at virka undir.
Les meira um grundhugsjónir okkara undir leinkjuni ‘Virðisgrundarlag’.


text:
E-bøkur og -miðlar eru elektroniskar handbøkur, dagbløð og tíðarrit, e-bøkur og aðrir netmiðlar, sum bókasavnið bjóðar, har tú kanst leita eftir øllum møguligum evnum.Tað merkir, at tú kanst nýta netmiðlarnar allastaðni, um tú hevur atgongd til internetið. Einasta kravið er, at tú býrt í kommununi og ert lánari á Býarbókasavninum.
- Forsíða
- Tíðindi
- Kalendari
- E-bókasavnið
- Heiðurslønir
- Barnamentanarheiðursløn Tórshavnar Býráðs
- Mentanarvirðislønir M. A. Jacobsens
- Um Mads Andreas Jacobsen


text:
CCF 171
TSB D 172
1 Svein kongur liggur við havið út,
tjaldrar sær við lín,
eingin fer so suður og norð,
hann býður ei heim til sín.
Fuglin í fjøruni,
hann eitur más,
silkibleik er húgva hans,
sum knept er hans hár.
Fuglin í fjøruni.
2 Svein kongur liggur við havið út,
tjaldrar sær við brandar,
Knútur er í Botnum norð,
festir sær frú til handa.
3 Svein kongur liggur við havið út,
tjaldrar sær við skrúður,
Knútur er í Botnum norð,
festir sær unga brúður.
4 Svein kongur liggur við havið út,
tjaldrar sær við dreingir:
“Hvar vitið tær mín javnlíka,
tað havi eg hugsað leingi.”
5 Svein kongur liggur við havið út,
snakkar við sínar menn:
“Hvar vita tit mín javnlíka,
tað havi eg hugsað enn.”
6 Sveinar svara sínum harra:
“Hví spyrjið tær so,
best manst tú vita við sjálvum tær,
hvar tín stár hugur á.
7 Best manst tú vita við sjálvum tær,
hvar tín stár hugur á,
hoyrt havi eg gitið, Knút á Borgum
væna drotning ár.
8 Knútur á Borgum drotning eigur,
væna og so vísa,
kanst tú hana til ekta fá,
hon kann títt lív væl prísa.
9 Knútur á Borgum drotning eigur,
føgur er hon sum sól,
so er at líta á drotnings kinn,
sum droyrin drýpur á snjó.
10 Knútur á Borgum drotning eigur,
føgur er hon í brún,
flættað hár á herðum lagt,
við silkibondum snún[um].”
11 “Er hon so von og tekkilig,
sum tær sigið frá,
hagar streingi eg heiti mítt,
tað stendst hvat av, ið má.”
12 Út varð loystur gangarin
undir hallarvegg,
prýddur var hann við skarlak
niður á hóvarskegg.
13 Prýddur var hann við skarlak
niður á miðal síðu,
forgyltur var saðilin,
ið Svein kongur skyldi á ríða.
14 So ríður hann Svein kongur
lystiliga fram,
forgyltir leika ringarnir,
meðan hans gangari rann.
15 Tað var reystur Svein kongur,
heim í garðin fór,
úti sjálvur Knútur á Borg
fyri honum stóð.
16 “Ver vælkomin, Svein kongur,
higar nú til mín,
drekk nú, hvat tær betur líkar,
mjøðin ella vín!
17 Drekk nú, hvat tær betur líkar,
mjøðin ella vín,
ver vælkomin, Svein kongur,
tú gakk í hallina inn!”
18 Svein kongur situr for breiða borði,
mælir for munni sín:
“Statt upp, reystur Knútur á Borg,
verj nú drotning, brúður tín!”
19 Tað var reystur Svein kongur,
sínum svørði brá,
hann kleyv reystan Knút á Borg
sundur í lutir tvá.
20 Hann kleyv reystan Knút á Borg
sundur í lutir tvá:
“Hoyr tú, lítin frú Kristin,
meg lystir at sova tær hjá!”
21 Svaraði lítin frú Kristin,
tó hana býður harm:
“Lova mær í sjey nætur
sova moy út í tín arm.
22 Eina bøn ið eg teg biði,
hana skalt tú mær lova,
lova mær í sjey nætur,
moy hjá tær at sova.”
23 Ikki kostaði frú Kristin
minna til enn tá,
børurnar av reyðargulli
læt hon honum slá.
24 Børurnar av reyðargulli
læt hon honum gera,
korsið av tí skæra silvur,
merkið við at bera.
25 Eystan fyri kirkjuna,
dreingir eyka á fold,
gróvu tað hitt ljósa lík
niður í døkka mold.
26 Eystan fyri kirkjuna,
dreingir eyka skara,
dimmur er hesin dagur í dag
niður í mold at fara.
27 Kristin stendur á gravarbakka,
helt um brandin bjarta,
rendi hann so fyri kongsins bróst,
at oddurin stóð í hjarta.
28 Kristin stendur á gravarbakka,
helt um brandin brúna,
rendi hann so fyri kongsins bróst,
at oddurin stóð í dúna.
29 Eftir livir frú Kristin
við trega og tunga neyð,
hon vil ongan ediling lova
eftir Knútar deyð.
30 Eftir livir frú Kristin
við trega og tunga sorg,
hon vil ongan ediling lova
eftir Knút á Borg.
Fuglin í fjøruni
hann eitur más,
silkibleik er húgva hans,
sum knept er hans hár.
Fuglin í fjøruni.
CCF 171
TSB D 172
Handrit: Johannes Clemensen: Sandoyarbók (Dansk Folkeminđesamling 68), Nr. 29.
Savn Hammershaimbs (AM, Access. 4) Uppskrift: Johannes Clemensen.
Útgávur:
1. Danmarks gamle Folkeviser X, Udgivet 1933-65 af H. Grüner-Nielsen, Karl-Ivar Hildeman, Erik Dal og Iørn Piø, s. 521.)
2. Føroya kvæði (N. Djurhuus greiddi til útgávu 1972), Band VI, s. 207.
3. Føroya kvæði (Inngangur og úrtøk eftir Dánjal Niclasen, 2004) 32. bind, s. 10.
Heimild: Úr Sandoy: Ole Clemensen (1782-1884), Sandi, 1822.
(N: Ein moyggj hevur tveir biðlar, kong og Knút á Borgum. Hon kjósar sær Knút. F: Kongur frættir um vøkru konu Knúts og fer at vitja Knút at hyggja at henni.) Kongur fer í brúdleypið hjá Knúti (D, Í: Hóast brúðurin ávarar hann, bjóðar Knút kongi. F, cN: Kongur bjóðar Knúti av at verja brúður sína.) Kongur drepur Knút (D: gevur monnum sínum boð um at gera tað). Kongur hevur brúðrina við sær í song, men hon fær hann at lova ikki at nerta seg tey fyrstu kvøldini. Tá ið hann er sovnaður, drepur hon hann. F: Áður enn hon fer at leggja seg hjá kongi, skipar einkjan eftir Knút fyri jarðarferðini hjá manninum. Á gravarbakka drepur hon kong. Í: Hon doyr av sorg.
á føroyskum: CCF 171 (eisini á donskum, íslendskum og norskum)


text:
Bjørnstjerne Bjørnson var føddur í Kvikne í Noregi, har pápin var prestur. Pápin var av bóndaætt. Bjørnson vaks upp í Romsdali og gekk í skúla í Molde. Í 1850 fór hann á studentaskúla í Christiania (núverandi Oslo) og tók prógv har í 1852. Hann ummælti samstundis bókmentir og sjónleikir í dagbløðunum.
Hann hevði serligan áhuga fyri sjónleiki og var ein av oddamonnunum í stríðnum fyri, at norðmenn skuldu fáa sítt egna tjóðleikhús. Eina tíð í sínum ungdómi var hann stjóri í sjónleikarhúsinum í Bergen. Hann var sera virkin yvirhøvur, men eisini sum høvundur og skrivaði bæði skaldsøgur, stuttsøgur, leikrit, yrkingar og ummæli. Hann var longu í 1862 mettur sum norskt tjóðskald, og í 1863 kom hann á norsku fíggjarlógina – bara fá ár eftir, at hann av álvara var farin undir at skriva.
Bjørnson ferðaðist nógv úti í Evropa og var virkin á fleiri samfelagsligum økjum, har hann stríddist fyri rættvísi og friði, og fyri at smátjóðirnar í Evropa fingu sjálvræði. Hann var høvdingaligur í ásjón, var nógv umbiðin og tiltikin fundarrøðari og ein av undangongumonnunum at vinna Noregi fullveldi í 1905, tá ið svensk-norska samveldið varð upployst. Hann yrkti norska tjóðsangin: „Ja, vi elsker dette landet, som det stiger frem.“ Bjørnstjerne Bjørnson fekk Nobelvirðislønina í bókmentum í 1903.


text:
»Tað eru summi menniskju, ið fram um onnur hava eina íborna listarkenslu, sum røkkur út um gerandisdagin og gerandislívið«, soleiðis byrjar ein starvsbróðir føðingardagskvøðu til blaðmannin, politikaran og skaldið M. S. Viðstein.
Hann varð borin í heim í Havn í 1892, men vaks upp úti á bygd við Sundalagið, og bæði pláss hava merkt hann: Fáur hevur skrivað neyvari um aldandi lívið í lítla høvuðsstaði Føroya fyrst í øldini, og fáur hevur lýst friðsæla bygdarlívið betur enn hann.
Komin til mans var hann nøkur ár til skips við føroyskum fiskiskipum, og seinni dró útferðarhugurin hann í langfarasigling á høvunum breiðu, men heimlongsulin dró hann aftur til føðilandið, og hann festi búgv í Havn.
Hetta var í teimum døgum, tá sosialistiska hugsjónin gekk sigursgongd um lond og fór at bera við í Føroyum.
Maurentius ivaðist ikki í, hvørjum hann skuldi halda við. Hann gjørdist fyrsti blaðstjóri á »Føroya Sosialdemokrati«, ið kom út á fyrsta sinni 24. mai 1927, og var saman við P. M. Dam fyrsta umboð javnaðarfloksins á løgtingi — valdur 1928.
Hungur og neyð alt ov leingi vit kendu,
tíðum varð rænt okkar dagliga breyð.
Nú verður á slíkum óskili endi,
nú stendur stríðið um lív ella deyð!
Tær hugsjónir bjørtu fyrr lív máttu lúka,
líkbleikt á valinum arbeiðsfólk lá.
Nú er' tað vit skulu hevndarstund brúka:
Smell, reyði dúkur mót himinum blá!
Nú, haldið í hernað! Dystur skal standa!
Sigur skal vinnast, nú framá í bólk!
Blóðreyða merki nú smellir um landa:
Nú byrjar nýtíð for arbeiðsins fólk!
Soleiðis umyrkir hann eldhugaður í 1929 brot úr polska stríðssanginum Warszawianka, men ymsar umstøður gjørdu, at hann longu miðskeiðis í 1930-árunum fór burtur úr politikki.
Í 1935 varð hann knýttur at nýstovnaða »Dagblaðnum«, og her arbeiddi hann sum prentari og blaðmaður, av og á sum ábyrgdarblaðstjóri, til hann vegna aldur legði frá sær.
Eitt skifti — tað var undir seinna heimsbardaga — stjórnaði hann skaldskaparblaði, ið æt »Nýtt land« og var fylgiblað »Dagblaðsins«. Her komu fleiri av søgum hansara.
Hann gjørdi eisini eitt dygdararbeiði innan ungmannadeildina hjá Losjuni í Havn, var við uppi í sjónleikarframførslum og skrivaði í handskrivaða blaðið »Glaðustrok«.
Maurentius læt úr hondum tríggjar bøkur:
Í 1941 kom søgusavnið »Eirika«, ið telur fýra søgur, skrivaðar í tíðarskeiðnum 1929 -1941, árið eftir kemur yrkingasavnið »Sól til viðar gongur« við umleið 50 yrkingum, ið vorðnar eru til serliga seinast í 30-árunum. Partvíst eru yrkingarnar merktar av politisku sannføring høvundans, partvíst eru tær náttúrulýsingar, minnis- og *tilburðaryrkingar.
Í 1970 kom savnið »Smásøgur úr Sundalagnum«, ein lovsongur til staðið, har hann sum barn dvaldist so nógv.
Maurentius doyði í 1971.
Úr: Árni Dahl: Bókmentasøga I-III. Fannir. 1980-83.
Búskaparliga versna tíðirnar stórliga um allan heim, sum 20-árini líða at enda.
Heimskreppan, ið kemur í hæddina í 1929, hevur við sær arbeiðsloysi og lønarniðurskurð.
Byrjanin av 30-árunum er í mangar mátar tronglig tíð í Føroyum. Heimskreppan veldur mangan húsagangin, inntøkurnar eru sera lágar, prísirnir ikki tilsvarandi, og undan íslandi frættist mangur sorgarleikur, ið tekur einstaka húshaldinum og vinnulívinum dygt.
Hetta eru árini, nýstovnaði javnaðarflokkurin fær undirtøku úti millum fólk, hann fær umboð á ting í 1928 og veksur upp gjøgnum 30-og 40-árini. Føroyskur politikkur fær ein annan høvuðsspurning at dragast við enn toganina millum samband og sjálvstýri.
Uttan úr stóru verð frættist um einræðisharrar, ið koma til valdið, sum dubba seg hernaðarliga og leggja fram krøv um yvirvaldsrætt yvir landaøkjum, ið aðrir eiga.
Á bókmentaøkinum leggja bæði yrkjarar og prosafólk frá landi í bókmentatíðarritinum »Varðanum«, ið fyrstu ferð kemur út í 1921, og uttan iva í tráð við politisku gongdina sær *sosialrealistiskur skaldskapur dagsins ljós seinast í 20-árunum.
Hetta verður stóra skaldsøgutíðin í føroyskum skaldskapi.
Menninir, ið hoyra til hetta tíðarskeiðið, skriva einar tjúgu *skaldsøgur — o.u. ein helmingur upprunaliga skrivaður á føroyskum, ein helmingur á donskum.
Á yrkjaraøkinum fáa vit stóran náttúruskaldskap og á fyrsta sinni í yrkingalíki samfelagsrevsandi skaldskap við hvøssum broddi.
*Stuttsøgan eigur góð kor, meðan *sjónleikurin enn tykist tøva á gomlum gøtum.
Í Tingakrossi 23/3-1921 finna vit hendan stubban:
»Fyrsta hefti av nýggja tíðarskriftinum, sum felagið »Varðin« gevur út, er nú útkomið. — Tíðarskriftið er ætlað at koma í 8 heftum um árið. Ritstjóri er Richard Long.
Umslagið er skrýtt við eini vakrari mynd: Varðin, ið hevjar seg móti himli, har sólin roðar yvir sund og fjørð og bygdarlag. Ein rungandi kvøða til Føroya málið av J. H. O. Djurhuus er inngangur, Sverri Patursson hevur langa og frálíka forvitnisliga grein — við myndum — um lomvigan. Símun av Skarði skrivar »Úr ymsum ættum« um »Rusland og Lenin«, Richard Long hevur týtt »Kvæðið um falkin« eftir Maxim Gorki, Christian Matras, Poul F. Joensen og M. A. Jacobsen eiga vakrar yrkingar; henda seinasta, »Heimmynd«er skaldsligur dýrgripur.
Allir limir »Varðans« fáa tíðarskriftið fyri einki. Og tað verður óivað vert at eiga.«
Longu í hesum fyrsta Varðaheftinum stíga tveir ungir yrkjarar fram, hin 22 ára gamli Poul F. Joensen úr Sumba og hin 20 ára gamli Chr. Matras av Viðareiði.
Í 3. bindi 1923 finna vit stuttsøgu og yrkingar eftir 24 ára gamla Hans Dalsgaard úr Skálavík.
Stóru prosameninir koma nakað seinni: 37 ára gamli oyndfirðingurin H. M. Ejdesgaard fær fyrstu søgu sína prentaða í 4. bindi 1924, Heðin Brú stígur fram 28 ára gamal í 9. bindi 1929 og Martin Joensen 31 ára gamal í 13. bindi 1933.
Maurentius Viðstein, kemur ikki við í Varðan fyrr enn í 1940, men kortini hevði hann áðrenn hetta gjørt vart við seg, fyrst í »Føroya Sosialdemokrati«, seinni í »Dagblaðnum«.


text:
- Blóðvitnir aðru aldarinnar
- Band fullkominleikans
- Gud har givit sitt folk i Sverige en sann lärare, att hela sår efter denn påvans ulv Ekman; tack och lov
- Um Guðs Bíbliu – og um satans perversjónir
- Økumeniska rørsla Róms, Jógvans, Bergurs, Paula, og Dulamansins, er satanisk villleiðing
- Ein sannur andaligur sangur, hóskiligur himni, hevði ikki verðið fagnaður á gøtusandi
- Tvífalt meiri hartan enn rós, tí tað er Harrans kós
- FKJ húsmøti, 10. Oktober 2020
- KJB er endaliga avmanning manna, her í ættarliði várum
- Hvat er Guðsspottanin ímóti Halga Andanum, sum ei verður fyrigivin monnum?
- Yvirluti King James Bíbliunnar
- Hvat skriftin sjálv sigur um umvending
- Gerðin hjá, og tí eisini víging av, og ættleiðing hjá, sodomitum, er alt samalt andstygd, og má standast ímóti av øllum Christnum
- jesuitiski valdsbygningurin
- Reformatiónsbíbliurnar eru eftir rætta týðingarháttarlagi, hvørt orð er virt; ikki er so við elastiska svassinum
- Skaptur Jesus við uppruna er hvørki Guð ella Frelsari
- Eg berjist við lygn, ikki við kjøt
- Tatovering ærir ikki Guð, tá ið hann jú longu sigur, at hann ikki vil hava okkum at gera tað; tí er og verður tað uppreistur ímóti Guði
- Guð vil ikki, at vit skera ella merkja kjøt okkara
- 9 læknar siga sannleikan um kúvit19
- Bíblian, mótsatt villleiddu stakkalavættunum, “jehova vitnum”, sokallaðu
- FKJ húsmøti, 29. August 2020
- Rætti Jesus Christus og rætta Guðslæran um hann hanga saman
- Tveir álvarsamir sannleikar
- Septuagintu gabbið


text:
Temasíðan er um føstu og føstulávint. Á síðuni er stutt frágreiðing um hvat føstulávint er, um hví vit halda føstulávint, um siðvenju o.a.
Á temasíðuni er eisini ymiskt tilfar úr bókum o.ø. sum kann brúkast í undirvísingini.
Temasíðan vendir sær til lærarar og næmingar í grunddeild, miðdeild og hádeild.
Uppgávur og tilfar til grunddeild: Bøkurnar um Hervør og Høgna fylgja skúlaárinum, og í teimum er tilfar, sum svarar til árstíðir og hátíðir. Hervør og Høgni halda eisini føstulávint.
Til 2. flokk: Hervør og Høgni og hini
Til 3. flokk: Hervør og Høgni í triðja
Les meira um bókarøðina, Hervør og Høgni, her.


text:
Landsstýrið heitir staðiliga á útlendsk ferðafólk um ikki at koma til Føroyar – í fyrsta lagi til tann 30. juni.
Tað svarar løgmaður Sirið Stenberg, løgtingskvinnu fyri Tjóðveldi, ið hevur spurt um, hvussu vit fyribyrgja, at koronasmitta kemur til landið.
“Mælt verður framhaldandi til, at ferðandi til Føroya fara í sóttarhald í 14 dagar. Samstundis verða mannagongdirnar herdar við enn neyvari at fylgja við og minna fólk á at halda tilmælið um sóttarhald. Um tað gerst neyðugt, er landsstýrið til reiðar at útvega sær heimild at seta reglur um tvungið sóttarhald í verk”, svarar Bárður á Steig Nielsen, løgmaður, millum annað.
Svar løgmans kann lesast her


text:
Fríggjadagin 5. juni fær Vágs Býráð vitjan úr Sandgerði í Íslandi, sum Vágur hevur vinarbýarsamstarv við.
Við úr ferðalagnum úr Sandgerði eru tilsamans 14 fólk, sum umframt býráðslimir í Sandgerði, eisini fevna um fólk úr umsitingini og fólkaskúlanum í Sandgerði. Eisini fótbóltsfelagið Reynir, úr Sandgerði, er á vitjan í Vági um somu tíð, hetta í samband við at Vágs Bóltfelag 5. juni 2015 verður 110 ár.
Á ferðini í Vági er løgd til rættis víttfevnandi skrá, sum fevnir um bæði framløgur og umrøðu av tænastum og tilboðum í Vágs kommunu, vitjan á stovnum í kommununi og útferðir annars.
Ferðalagið úr Sandgerði ferð aftur til Íslands mitt í næstu viku.
Um Sandgerði
Sandgerði liggur ytst á Reykjanesi, í ein útnyrðing av flogvøllinum í Keflavík. 1. januar 2013 búðu 1.581 fólk í Sandgerðis kommunu.
Fleiri upplýsingar um Sandgerði finnur tú her: http://www.sandgerdi.is/
Last modified: 1. juni 2015


text:
Spania
Spania (spanskt; España) er eitt land í Suðurevropa. Høvuðsstaður er Madrid, og londinum hevur umleið 45 millionar íbúgvar. Spania hevur mark við Andorra, Frakland, Gibraltar, Portugal og Marokko (frá Ceuta og Melilla). Høvuðsmálið er spanskt.
Søga[rætta | rætta wikitekst]
Fyrst í 11. øld var Spanianes lutað sundur ímillum muslimsk ríki sunnan fyri og í miðjuni og mong kristin kongsríki norðanfyri. Í 1037 eydnaðist Fernando av Kastilia at fullfíggjað ta mál, pápi hansara hevði sett sær; at taka grannaríkið Léon. Men ikki fyrr enn í 1072 kendi sonur Fernandos Alfonso 6. seg so tryggan í sæti, at hann tordi at leggja á muslimsku ríkini fyri sunnan. Stríðið vardi í 400 ár, til síðsta muslimska kongsríkið, Granada, mátti lúta í 1492.
Trý skip úr spanska rannsóknarflotanum, sum skuldu sigla kring jørðina við portugisiska sjófaranum Ferdinandi Magellan (1480-1521) sum høvuðsmanni, sigldu um tað ovurstóra Kyrrahav. Tey komu fram á tvær smáar polynesiskar oyggjar á vegnum. Onnur var Pukapuka. At enda kom Magellan til Guam, størstu oynna á Marianoyggjum, tá var manningin illa fyri, og nógvir vóru deyðir. 16. mars 1521 steig Magellan fótin á land á filipinsku oynni Samar, og nakrar vikur seinni drupu uppøst fólk á oynni hann. Bera eitt skip við næsta sjóloytnanti Magellans, Sebastian del Cano (1486/1487-1526) sum skipara, kom heim aftur til Spania í september 1522, tá hevði tað fullført fyrstu siglingarferðina um knøttin. Og umsíðir var prógvað, at jørðin var rund.
Í 1931 noyddu spanskir lýðveldismenn Alfonso 13. kong í útlegd. Nýggja lýðveldisstjórnin førdi sosialistiskan politikk og legði hald á góðseigarajørð og býtti út til bøndur og avmarkaði valdið hjá kirkjuni og herinum. Á valinum í 1936 fekk Sosialistiska Fólkafylkingin meiriluta. Tá gjørdu yvirmenn í spanska herinum, sum stuðlaðu fasistunum, uppreistur. Herovastin Francisco Franco gjørdist oddamaður teirra. Ræðuligt borgarakríggj brast á í landinum. Italia sendi herlið at hjálpa Franco, og Týskland sendi honum hernaðarflogfør. Sovjetsamveldið sendi stjórnini pening og vápn, men í mars 1939 hevði Franco tikið meginpartin av Spania. Hann gjørdist einaræðisharri, og bara ein flokkur, Falengeflokkurin, slapp at vera.
Eftir blóðugt borgarakríggj frá 1932-1939 tók einaræðisharrin Francisco Franco við og stýrdi øll árini til 1975. Eftirmaður hansara, Juan Carlos kongur 1., setti fólkaræði aftur í gildi. Nú á døgum er Spania sterkt ídnaðarland; mong fólk arbeiða eisini í landbúnaðinum, og ferðavinnan er í støðunum vøkstri. Størsta menningin og mesta virksemið er fram við strendurnar.
Mentan[rætta | rætta wikitekst]
Matur[rætta | rætta wikitekst]
Føroyar útfluttu í nógv ár klippfisk til Spania, har fiskurin varð nevndur bacalao. Spanska heitið gav eisini navn til flakavirkið í Havn við sama navni. Spaniar eta framvegis nógvan bacalao, men innflyta hann nú úr øðrum londum enn Føroyar.
Ítróttur[rætta | rætta wikitekst]
Í Spania hava fólk spælt ymisk sløg av fótbólti heilt aftur til rómverjatíðina. Síðan tíðliga í 20. øld hevur enska slagi av fótbólti, ið er tað slagi, ið føroyingar eisini best kenna, verið vælumtókt í Spania. Real Madrid C.F. og FC Barcelona eru millum heimsins kendastu og mest vinnandi feløg í heiminum. Spanska fótbóltslandsliðið vann EM í fótbólti í 1964, 2008 og 2012 og HM í fótbólti í 2010.
Aðrar ítóttagreinar ið eru væl umtóktar í Spania eru kurvabóltur, tennis, súkkling, hondbóltur, futsal, motorsúkklukappkoyring og, seinastu árini eisini Formula Eitt.
Politikkur[rætta | rætta wikitekst]
Spania gjørdi saman við sameindum londum innrás í Afghanistan í 2002. Síðan eru 22 spanskir hermenn deyðir í krígsherjaða landinum. Í løtuni (oktober 2009) eru 1.200 spanskir hermenn í Afghanistan.
Landafrøði[rætta | rætta wikitekst]
Tað mesta av Spania er ein turrur háslætti, men so eru kortini stórar og veldyrkaðar fløtur uppímillum. Sunnan fyri Pyreneurnar er Ebrofløtan. Har er turt veðurlag, men ógvuliga heitt um summarið; um veturin kann kortini vera kavi. Har, sum tað ber til at veita vatn oman úr fjøllunum, er fløtan væl dyrkað. Vestan fyri fløtuna fram við Biscayavíkini eru tey Kantabrisku fjøllini. Har á norðursíðuni fellur ógvuliga nógv regn niður, og har vaksa skógir av tundureik. Mitt í Spania er háslættin Castilia. Har er so turt og steikjandi heitt um summarið, at gróðurin svidnar av. Um veturin kann tað vera kalt, og ikki so sjáldan kavar hann. Í útnyrðingshorninum av háslættanum regnar kortini nakað, og har velta teir hópin av hveiti og rugi. Størstu áirnar í Castilia eru Tajo og Duero, men tað er við teimum, sum við hinum sponsku áunum, um veturin standa tær á tremur, og um summarið kunna tær brúkast sum vegir.
Sunnan fyri Castilia í útsynningshorninum av Spania er vítt slættlendi, sum eitur Andalusia. Har er heitasta plássið í Spania. Nógvastaðni á fløtuni hava teir veitt vatn frá Guadalquivir og øðrum áum út yvir bøin, og bøndurnir dyrka nógvar plantur, sum bert trívast í nógvum varma. Har vaksa m.a. mais, hveiti, vín og suðurfruktir. Eystan fyri Andalusia er fjallalendið Granada; har síggjast nógvir vakrir bygningar frá teirri tíðini, tá ið maurarnir ráddu yvir Suðurspania. Fram við Miðjarðarhavsstrondini eru nógvar smáar fløtur. Hesar fløtur, sum á sponskum kallast huertas, urtagarðarnir, eru besta jørðin í Spania. Heitt er bæði vetur og summar, og úr fjøllunum koma nógvar áir, sum teir frá fornari tíð hava veitt oman yvir bøin við teimum mongu frukttrøunum. Har vaksa bæði mandlur, sitrónir, víndrúir, olivur, appilsinir, fikur, abrikosur og dadlur, og teir heysta fleiri ferðir um árið.
Allar sunnast í Spania eigur Stórabretland ein lítlan bý, Gibraltar. Í Atlantshavinum eigur Spania Kanarisku oyggjarnar.
Landslutir[rætta | rætta wikitekst]
- Galicia
- Asturias
- Kantabria
- Baskaland
- Navarre
- Aragón
- Katalónia
- Kastile og Leon
- La Rioja
- Madrid
- Ekstremadura
- Kastilla la Mancha
- Valencia
- Balearoyggjar
- Andalusia
- Murcia
- Kanarisku oyggjarnar
- (Ceuta)
- (Melilla)
Fólkið[rætta | rætta wikitekst]
Spania verður ofta sett í samband við fiesta og flamenko. Flestu fólk eru katolikkar, og tá ið teir halda fiesta, er tað tíðum at minnast ymisk halgimenni; tá ganga teir skrúðgongu, spæla tónleik og dansa.
Fleiri fólkasløg við egnum máli og serstakari mentan eru í Spania. Málini eru fleiri, til dømis katalónskt, gæliskt og euskera. Baskar, ið búgva í Norðurspania og nakað inn í Frakland, tala euskera, sum als ikki er skilt við spanskt eins og hini bæði málini eru. Almenna málið í Spania er kastilianskt, og allir skúlanæmingar læra tað, umframt enskt ella franskt.
Sponsk børn bera orð fyri at leggjast seint: tey eta lítla máltíð, tá ið tey koma úr skúla, so spæla tey uttandura, til alt húskið fær sær nátturða um níggjutíðina.
Búskapur[rætta | rætta wikitekst]
Landbúnaður og fiskivinna vóru grundarlagið undir spanska búskapinum. Nú á døgum er stórur stálídnaður í landinum, meginparturin er miðsavnaður uttan um Barcelona. Har eru eisini nógvar bilverksmiðjur. Í 1980-árunum komu nógvar elektróniskar og hátøkniligar verksmiðjur; nógv av tí fíggjaðu útlendskar fyritøkur. Týdningarmestu landbúnaðarvørurnar eru korn, oljuber, vínber og aldinfruktir, helst appilsinir úr fruktagóða lendinum við Sevilla.
Almenn skuld[rætta | rætta wikitekst]
Búskaparkreppan er farin illa við Spania seinastu árini, og neyðugt hevur verið at siga nógvum fólkum úr starvi, fyri at spara, samstundis sum neyðugt hevur verið at lænt stórar peningaupphæddir, fyri at landið kann hóra undan; spanski landskassin skyldar meir í 2014, sjálvt um stjórnin hevur gjøgnumført krevjandi sparingar á fíggjarlógini [1]. Skuldin var í 2013 komin uppá 960 milliardir evrur, ella umleið 8000 milliardir krónur. Hetta svarar til heili 94 prosent av bruttotjóðarúrtøkuni, tað vil siga tað samlaða virði av tí sum landið framleiðir av vørum og tænastum. Í 2012 var skuldi 86 prosent av BTÚ. Hetta sæst í tølum sum spanski miðbankin legði fram í mars 2014. Og framskrivingarnar hjá bankanum eru onki bjartar, tí tey rokna við at skuldin í 2014 kemur at vera 99 prosent av BTÚ. Í 2007 var skuldin 36,3 prosent av BTÚ. Men síðani kreppan rakti er skuldin vaksin javnt.
Arbeiðsloysi[rætta | rætta wikitekst]
Talið av arbeiðsleysum veksur í Spania. 4,6 milliónir spaniólar standa uttan arbeiði, har av 2 milliónir eru kvinnur. Serliga tey ungu eru hart rakt. Við uml. 20 % arbeiðsloysi, er Spania landið við næsthægsta arbeiðsloysi í ES. Tað vísa tøl frá sentralu hagtølunum hjá ES, Eurostate. Uppá bert eitt ár er talið av arbeiðsleysum tvífaldað í Spania, og síðani 1. januar í 2010 er talið voksið við 300.000.
Arbeiðsloysi hevur ikki sæð svartari út síðani 1997, skriva fleiri spanskir miðlar. Hóast hetta er forsætisráðharrin José Luis Rodríguez Zapatero optimistiskur. Zapatero roknar við, at talið av arbeiðsleysum hevur nátt toppin, og at menningin frá nú av gongur rætta vegin. Hann peikar á, at spanska búskapurin vanliga gongur illa teir fyrstu mánaðirnar av árinum, tí byggjuvinnan, landbrúkið og ferðavinnan eru minni virkin hesa tíðina av árinum, men búskaparserfrøðingar eru ikki samdir við honum í hesum.
40,8 % av spanska ungdóminum millum 15 og 30 ár, hevur einki arbeiði. Tilflytarar í landinum eru eisni hart raktir av kreppuni, sum rakti landið hart fyri tveimum árum síðani. Av teimum eru uml. 30 % arbeiðsleysir.
Ferðavinna[rætta | rætta wikitekst]
Um 59 milliónir ferðafólk koma til Spania á hvørjum ári at njóta lívið á vøkru, sólljósu baðistrondunum og at síggja føgru, sjáldsomu byggifrøðilistina í býum sum Barcelona og Sevilla. Norðurevropeiskum ferðafólki dámar best at fara til strendurnar við Costa del Sol, Costa Blanca (til dømis Torrevieja) og Mallorka. Tarvafikting er vanligt undirhald í øllum stórum býum.
Útlendsk ferðafólk í 2006[rætta | rætta wikitekst]
Myndir[rætta | rætta wikitekst]
Keldur[rætta | rætta wikitekst]
Sí eisini[rætta | rætta wikitekst]


text:
Jaspur Langgaard spyr um endurrindan av tunnilsgjaldi til pendlarar
2020-10-08 12:13
Samferðslupolitikkur -
Jaspur Langgaard, løgtingsmaður fyri Sambandsflokkin, hevur í gjár sett Jørgen Niclasen, landsstýrismanni í fíggjarmálum, ein skrivligan fyrispurning (§ 52a) um endurrindan av tunnilsgjaldi til pendlarar. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu hevur gongdin verið fyri árlig útgjald av ferðastuðli fyri koyring gjøgnum ávikavist Norðoyatunnilin og Vágatunnilin seinastu 10 árini?
2. Kunnu t.d. 4 fólk koyra saman og øll hvør sær fáa endurrindað tunnilsgjald frá Taks sum ferðastuðul?
3. Er skipanin við endurrindan eisini galdandi fyri tey, sum brúka buss?
Í viðmerkingunum til skrivliga fyrispurningin sigur Jaspur Langgaard, løgtingsmaður, at reglurnar um ferðastuðul hava m.a. til endamáls at geva borgarunum møguleika fyri at forsyrgja og vitja familjuna hjá sær, hóast ein arbeiðir aðrastaðni.
Í hesum sambandi endurrindar TAKS tunnilsgjald sum ferðastuðul til tey, sum pendla.
Ferðastuðul er peningaligur stuðul, ið verður veittur teimum, ið ferðast longri enn 20 km. millum bústað og arbeiðsstað, og sum lúka treytirnar fyri at fáa stuðulin.
Søkjast kann um ferðastuðul fyri eitt hálvt ár í senn, og søkjast kann bara um útreiðslur, sum longu eru hildnar. Søkjast kann ikki fram í tíð.
At enda sigur Jaspur Langgaard, løgtingsmaður, í sínum viðmerkingum, at tey, sum pendla gjøgnum Vágatunnilin og Norðoyatunnilin fáa eftir galdandi reglum um ferðastuðul meginpartin av tunnilsgjaldinum endurgoldið og harvið minkar tørvurin á at avtaka tunnilsgjøldini munandi. Tí verður hesin fyrispurningur settur.
Sambandsflokkurin
RN


text:
Persónlig coaching í mun til strongd. Á hesi viðtaluni viðgera vit júst tína støðu í mun til strongd.
Tú fært innlit á einfaldan hátt um júst tað, ið kann vera ein hóttan í mun til strongd og amboð til at handfara støðuna.
Arbeitt verður fram í móti at blíva mótstøðufør/ur í mun til strongd og at gagnnýta hóskandi amboð, ið hóska júst til tín í støðuni.
Viðtalan varar áleið millum 1 – 1 ½ tíma
og fer vanliga fram í Glasstovuni á Velbastað.
Fyrilestrar, verkstovur ella dags-skeið:
Møguleiki er eisini fyri, at skipa hóskandi tiltøk júst til tykkara tørv og støðu.Send fyrispurning


text:
Bókaumrøða: Ein boðskapur, sum setur hjartað í frælsi
Bókaumrøða: Ein boðskapur, sum setur hjartað í frælsi
Unn Breyt Kass umrøður bókina “Jesus alene”, ið fæst til keyps á nethandlinum hjá Heimamissiónsforlagnum keyp.mission.fo
Allarstørsti andaligi tørvurin hjá einum kristnum er evangeliið um náðina og frelsuna í Jesusi. At boða hetta evangeliið var hjartamálið hjá enska prestinum og seinni biskupinum J. C. Ryle (1816-1900).
Seinastu áratíggjuni eru bøkurnar hjá Ryle endurprentaðar og útbreiddar í stórum tali. Hann skrivar einfalt og greitt, vekjandi og frígerandi. Hann leggur dent á, at vit sjálv einki kunnu gera til okkara frelsu. Vit verða øll frelst við náðini í Jesusi Kristi og bara henni. Tað lívið, sum er ein ávøkstur av trúnni á hann, kann ikki leggjast afturat Jesusi og hansara frelsu. Frá byrjan til enda hava vit sum kristin bara eitt at líta á, troysta okkum við og rósa okkum av: Jesus aleina.
Hesin boðskapur setur hjartað í frælsi og skapar neyð fyri, at onnur verða frelst.


text:
Leiðslumenning
Vit bjóða leiðsluskeið og leiðsluútbúgvingar til bæði nýggir og royndir leiðarar. À skeiðunum fært tú nøkir amboð til at styrkja og menna tínar leiðsluførleikar. Tú fær møguleikan at byggja upp samband við aðrar leiðarar - at skapa og virka í einum netverki.
Í breddanum til høgru sæst hvørji skeið verða bjóða ut innan leiðslumenning. Trýst á valda skeiðið fyri at síggja skeiðslýsing. Legg til merkis, at allir prísir eru vegleiðandi. Skeiðini uttan tíðarfesting verða hildin, tá nóg stór undirtøka er fyri teimum.
Listin verður dagførdur so hvørt sum nýggj skeið og útbúgvingar koma á ella fara av skránni.
Leiðslumenning
Komandi skeið
-
Grundleggjandi leiðaraskeið16.09.2020 - 03.12.2020
-
Grundleggjandi prosjektleiðaraskeið28.09.2020 - 04.12.2020
-
Málsviðgerð - Fyrisitingarútbúgvingin05.10. 2020 - 14.12.2020
-
Skeið í persónligari trygd í samband við arbeiði við epoxy og isocyanatum12.11.2020 - 13.11.2020
-
Fyrisitingarlógin/Málsviðgerð o.a.27.01.2021 - 28.01.2021
Fá tíðindabrøv
Ynskir tú at fáa kunning tá nýggj skeið eru á skránni og annað líknandi, so kanst tú skriva teg upp til at móttaka tíðindabrøv frá okkum niðanfyri
Tíðindi
TEMADAGUR 21. FEB. 2020 - KOMMUNOM-ÚTBÚGVINGIN OG MÁLSVIÐGERÐARMODULIÐ 21-Feb-2020
TEMADAGUR 21. FEB. - KOMMUNOM-ÚTBÚGVINGIN - MÁLSVIÐGERÐARMODULIÐ Skeiðsdepilin ætl...
ENDURNÝGGJAN AV SVEISISERTIFIKAT 01-Jan-2020
Endurnýggjan av sveisisertifikat verður gjørd eftir avtalu og í samstarvi við Norsk Veritas. Luttakaragjaldið er ...
INNANHÝSIS LEIÐSLUMENNINGARTILGONGD 01-Jan-2020
Innanhýsis Leiðslumenningartilgongd Okkara kundar leggja alsamt meira dent á at fáa eina tænastu, ið er sett s...
Luttakandi siga
Um Prosjektleiðaraskeiðið
Skeiðið í projektleiðslu er heilt vist besta skeiðið eg havi verið á í mínum virkna abeiðslívi, ikki minst at takka frálíku skeiðshaldarunum fyri.
Skeiðið gevur innlit í týdningarmiklar mannagongdir, metodir og vegleiðingar fyri at fáa projektið at eydnast, og ikki minst fellur, ið kunnu forkoma projektinum.
Um Skeiðsdepilin
Skeiðsdepilin arbeiðir við eftir- og víðariútbúgving á Glasi í Tórshavn. Vit vilja geva tær neyðuga førleikan at fremja tey verk, sum tú hevur sett tær fyri.Les meira


text:
Amerikanska løgmálaráðið ger nú klárt at fremja ta fyrstu avrætting av eini kvinnu í næstan 70 ár.
Tað er greitt, eftir at ráðið í gjár upplýsti, at tann dømda drápskvinnan Lisa Montgomery skal avrættast 8. desember.
52 ára gamla Montgomery varð í 2007 dømd fyri at hava kvalt eina kvinnu við barn í statinum Missouri.
Sambært løgmálaráðnum verður hon avrættað við eini deyðiligari innspæning í fongslinum Terre Haute í statinum Indiana.
Amerikanska stjórnin avrættaði seinasta eina kvinnu í 1953 sambært felagsskapinum Death Penalty Information Center.
Ta ferðina varð ein kvinna, Bonnie Heady, avrættað í einum gasskamari í statinum Missouri fyri at hava burturflutt og dripið ein seks ára gamlan smádrong.
Løgmálaráðið upplýsir í somu boðum í gjár, at ein maður, Brandon Bernard, skal avrættast 10. desember.
Hann er saman við fleir øðrum sekum dømdur at hava dripið tveir ungdómsprestar í 1999.
Tær báðar avrættingarnar fara at vera nummar átta og níggju, sum amerikanska stjórnin hevur framd í ár.
Stjórnin hjá Donald Trump tók uppaftur í juli í ár avrættingar eftir steðg í 17 ár.
Síðani hevur amerikanska løgmálaráið avrættað fleiri persónar, enn allir undanmenn hjá Donald Trump síðani 1963 hava avrættað tilsamans.
Seinast, amerikanska stjórnin avrættaði fleiri enn seks fólk í einum ári, var í 1942.
Avgerðin um at taka uppaftur avrættingarnar varð tikin, eftir at fongsulsfelagið í í USA í fjør boðaði frá, at tey fóru at broyta mannagongd við deyðiligari innspræning.
Funnist hevur fleiri ferðir verið at avrættingarmannagongdini fyri at vera ómenniskjanslig og sera pínufull fyri fangarnar.
/ritzau/Reuters


text:
Dagførd Samferðsluætlan
Í Samferðsluætlanini 2018-2030 kanst tú millum annað lesa um stevnumið og karmar fyri ferðsluplanlegging og um, hvussu arbeitt verður við at halda undirstøðukervið dagført samsvarandi nútíðini. Í innganginum kanst tú lesa meira um evnini, ið vera viðgjørd í Samferðsluætlanini, um hví ein slík samferðsluætlan er neyðug, um avbjóðingar í framtíðini, um at Føroyar kunnu koma til at kennast sum ein býur, raðfestingargrundarlag og annað.
Tilmælir, vegleiðingar, kostnaðarmetingar og annað í ætlanini er ikki lógarbundið, men vegleiðandi fyri politiska myndugleikan og upplýsandi til onnur áhugaði.
Niðanfyri á hesi síðu eru leinkir til tey ymisku evnini, ið eru viðgjørd í nýggjastu útgávuni av Samferðsluætlanini. Tað ber somuleiðis til at taka niður samlaðu Samferðsluætlanina sum pdf við at trýsta á leinkið niðast á hesi síðuni.
Í mun til tær fyrru samferðsluætlanirnar, ið hava verið í tveimum høvuðspørtum, er henda dagførda ætlanin samansett av fleiri eindum, ið ger tað lættari at finna júst tað evnið, ið hevur áhuga. Samferðsluætlanin hevur nú eisini fingið sítt egna pláss á heimasíðuni hjá Landsverki, har hon verður dagførd so hvørt. Landsverk ynskir við hesum at gera Samferðsluætlanina meira brúkaravinarliga og atkomuligari fyri øll, og vónandi til eitt meiri brúkt amboð í politiskum samanhangi.
Høgrumegin er ein tíðarlinja, ið vísir tíðarætlanina fyri viðgjørdar verkætlanir. Trýst á eina verkætlan fyri at lesa nærri.
Yvirlit yvir allar størri tilmældar verkætlanir sæst her
Heinta fyrra part av Samferðsluætlanini her


text:
Hallbera
Sølubúðin í Tungu 14 í Syðrugøtu er á tremur við vøkrum klædnapløggum – alt bundið og seymað í sama húsi. Tað er ein eldhugað Hallbera Ólavsdóttir, sum brúkar stóran part av sínari frítíð at binda og seyma ullint klædnapløgg, sum hon selur undir vørumerkinum Hallbera.
Tað sæst, at Hallbera er nærløgd, og hoyrist, at hon er eldhugað. Vøkru klædnapløggini, sum prýða rúmið, tala fyri seg. Fleiri av mynstrunum eru íblást av føroysku náttúruni, millum annað vísir Hallbera á eina troyggju við íblástri úr fjallarókunum á Kunoynni.
Stóri áhugin kemur heldur ikki úr ongum. Hallbera er ”uppvaksin” á gamla Tøtingarvirkinum í Syðrugøtu, sum foreldrini Elin Maria (eisini nevnd Ellemia) og Ólavur Gregersen byrjaðu í 1961.
Hóast familjufyritøkan steðgaði, er áhugin hjá Hallberu fyri binding ikki slóknaður.
– Eg havi alla tíðina saknað hetta, sigur Hallbera, síðan eg fyri tveimum árum síðan fór eg í gongd aftur at binda.
Hallbera
Tungugøta 14, Syðrugøta
Tlf. 211251
Teldup: hallbera@hallbera.foLes meira her


text:
- 01 apríl 2011
Fyri 100 árum síðani stóðu eini sethús í millum húsini "á Skipinum" og húsini "á Tarafløtti". Tey húsini kallaðust "á Jolluni".
Mangan hevur verið tosað um upprunan til hesi sjáldsomu húsanøvnini: Skipið og Jolluna, og einaferð tíðliga í 1990unum bar eg hetta upp á mál við Andreu í Horni (f. 1918), og nú gevi eg henni orðið: "Omma mín, Elspa í Horni (f. 1853), fortaldi fyri mær, at tá ið hon var barn, tá spældu tey ofta har uppi, sum Skipshúsini standa, og har vóru tvær avlangar túvur. Onnur var longri, og onnur var minni. Ta longru túvuna kallaðu tey Skipið, og ta minnu Jolluna, og soleiðis fingu húsini navn av hasum túvunum. Omma segði eisini tað fyri mær, at uppi á hesum túvunum sat hon og lurtaði eftir Gamla Sloan, sum dugdi so grúiliga væl at syngja, og Guds orðið var pent, hann segði, legði omma aftrat. - Hetta er ikki bara nakað, sum er farið munn av munni, tí hetta fortaldi omma fyri mær."
Soleiðis sær Skipið út nú (2011)
--- Húsini á Skipinum eru helst bygd í millum 1870 og 1880, tí tey eru ikki nevnd í fólkateljingini 1870 - men harafturímóti í 1880. Gert tú tær eina meting út frá fólkateljingini, so er ymiskt, ið bendir á, at húsini á Skipinum eru bygd í seinnu helvt av 1870unum. Húsini á Jolluni eru helst bygd í millum 1890 og 1901, tí tey eru ikki nevnd í fólkateljingini 1890 - men harafturímóti í 1901. Gert tú tær eina meting út frá fólkateljingini, so er ymiskt, ið bendir á, at Jollan er bygd í seinnu helvt av 1890unum. Jollan, ið hevði roykstovu við koyggjum niðaneftir og eina glasstovu, hevði bara eitt vindeyga á sunnaru síðu, meðan Skipið hevði tvey, og tað var bert eitt smalt skot ímillum Jolluna og húsini á Tarafløtti. Sannast má, at "har sum hjartarúm er, er eisini húsarúm", tí á Jolluni vóru eitt skifti 9 fólk í húsi.
-- Eftir at Djóni á Jolluni doyði við "Acorn" í 1928, flutti kona hansara, Jóhanna ( f. 1858) yvir á Bø til dóttrina, Onnu Malenu ( f. 1897). Ta tíðina, ið Jollan stóð tóm, brúkti Karl Anton ( f. 1893) hana til hoyggjhús. Tann gamla dansistovan, ið var blá innan og tískil vanliga varð nevnd Bláa, stóð beint heiman fyri húsini hjá Klæmint Juul (f. 1907) . Hon varð niðurtikin í 1930, og tilfarið varð selt á auktión, meðan Hans Jacob hjá Onnu Malenu (1915 - 1936) seinni keypti grundina og ætlaði at handla har. Ætlan hansara gjørdist ikki veruleiki, og Jollan varð tikin niður í 1938-40 og sett uppaftur á grundina á Bláu sum hoyggjhús hjá Karl Antoni. Hoyggjhúsið er niðurtikið í fyrru helvt av 1990unum, men grundin stendur framvegis har. --- Tey 3 húsini fremst á teirri gomlu myndini eru frá vinstru: Tarafløttur, Jollan og Skipið. Á teirri nýggju myndini síggja vit tað núverandi Skipið.


text:
Tað gongur ov trekt og seint at sleppa okkum av við útlátið. Men tað er heldur ikki løgið, tí hvørki land ella kommunur hava gjørt nóg mikið fyri at leggja um, og ikki minst - fyri at minka okkara orkutørv.
Tað er eingin ivi um, at vit hava nógv at gera fyri at basa veðurlagsbroytingunum. Eitt heilt ítøkiligt átak byrjar í ruskspannini. Tilfarið skal skiljast, og tað, sum í dag verður brent, skal endurnýtast. Og í Javnaðarflokkinum vilja vit, at tað skal gerast í nærumhvørvinum hjá øllum í Tórshavnar Kommunu við smærri íløtum til ymiskt tilfar eitt nú lívrunnið burturkast, glas, papp, plastikk og metal.
Endurnýtslu- og nýnýtslustøðir fram um størri brennistøðir
Nøgdin av burturkasti er vaksandi. Tí tosa vit um størri og størri brennistøðir. Men veruleikin er, at vit verða noydd at hugsa um burturkast sum tilfar. Vit skulu gera endurnýtslu- og nýnýtslustøðir heldur enn størri brennistøðir. Hvørt ár taka vit ógvusligar nøgdir av eitt nú træ, metalli, djóraúrdrátti, mineralum og olju fyri at framleiða alskyns vørur, ið vit kunnu keypa í handlunum. Ein øðilig nøgd av hesum endar beint í ruskspannini, tá vit hava brúkt tað eina løtu. Tilfar, ið saktans kann brúkast fleiri ferðir, fer fyri skeytið.
Skilja vit?
Vit kunnu skilja nakað av burturkastinum í dag við at koyra niðan á endurnýtslustøðina á Sandvíkarhjalla. Men. Hevur tú ongan bil, er tað óhugsandi. Hevur tú nógv at gera í gerandisdegnum og akkurat fær endarnar at røkka saman, hevur tú helst ikki yvirskot til eisini at skula ein eyka túr, ið tekur upp í ein tíma, alt eftir hvar í Tórshavnar Kommunu tú býrt. Tað er heilt einfalt ótrúliga trupult at gera tað, ið vit øll vita, er tað rætta fyri umhvørvið og náttúruna.
Tað skal vera lættari at gera tað rætta
Tað skal vera ómakaleyst at skilja burturkast í húsarhaldinum. Skilja vit tildømis 10 kg av burturkasti frá húsarhaldinum - plast, glas, papp, pappír og metal - er tað møguligt at endurnýta næstan 9 kg til framleiðslu av nýggjum vørum. Vit skulu hava betri møguleikar at skilja burturkast í Tórshavnar kommunu. Fáa vit fleiri skiljiskipanir í nærumhvørvið hjá borgaranum, verður lættari og atkomiligari at skilja burturkastið. Eg ynski, at vit í hvørjum grannalagi í Tórshavnar kommunu hava skiljiskipanir, har møguleiki er at sleppa av við alt burturkastið. Á henda hátt verður meira burturkast skilt og endurnýtt, og samstundis sleppa vit undan longum bíðirøðum av gassandi bilum á Sandvíkarhjalla. Tað skal heilt einfalt vera lættari at gera tað rætta.
Milia Egilsnes Anda,
valevni hjá Javnaðarflokkinum í Tórshavnar kommunu


text:
Vaktil
Vaktil (frøðiheiti - Coturnix coturnix) er til støddar sum ein lítil grælingur, men tjúkkari og bøllutari. Á liti er hann smátt flekkutur av brúnum, gulligum, reydligum og svørtum. Hann eigur víða um verð. Eini 50 (uml. ár 1900) ár herfyri søgdu gamlir føroyingar stundum frá einum fugli, sum allir høvdu hoyrt, men eingin hevði sæð. Millum jóansøku og ólavsøku hoyrdist hann í bønum láta: »pip, pip, pip« — tí varð hann summstaðni kallaður pippus — men eingin fekk eyga á hann. Tað var vaktil, málið er lætt at kenna. Í flokkum flýgur hann landanna millum; men har sum hann hevur tikið sær bústað fyri summarið, sæst hann ikki. Tú kanst ganga leingi eftir málinum og royna at reka hann á flog, men hann smýgur undan gjøgnum grasið, og veit altíð at taka leiðina hagar, sum tað er so sítt, at tað fjalir honum. Einir tveir vitast at vera funnir deyðir, og nakrar fáar ferðir eru reiðrini funnin í slóttutíð. Í seinnu tíðini er hann nógv fækkaður í Norður-Europa, og til Føroyar kemur hann bara okkurt hendinga summar.[1]
KeldaRætta
- ↑ Mikkjal á Ryggi: Fuglabókin, Dýralæra II. 1951.


text:
Týdningurin av shipping fyri Føroyar við á Arctic Circle
Reiðarafelagið fyri Handilsskip luttók á Arctic Circle ráðstevnuni í Reykjavík í vikuskiftinum
BP fær grønt ljós til útbygging við føroyska markið
Allingin er enn ein av smærri oljukeldum vestan fyri Hetland, sum verða útbygdar og knýttar í verandi undirstøðukervi
Poul Michelsen hitti japanska starvsbróðurin í Reykjavík
Umrøddu handilsviðurskiftini millum Føroyar og Japan
Føroyar á ovastu rók í Arktis
Poul Michelsen, landsstýrismaður og vinnulívsmenninir Rúni M. Hansen og Jan Ziskasen settu dagsskránna á Arctic Circle í morgun


text:
Müllers Pakkhús verður karmur um gallatiltakið, tá ársins ítróttaheiðrar verða handaðir leygarkvøldið 28. desember.
Eins og undanfarin ár skipar Ítróttasamband Føroya fyri heiðurstiltaki, har ársins ítróttanavn og aðrar heiðurshandanir eru á skrá. Við tiltakinum ynskir ÍSF at varpa ljós á øll tey mongu, sum í gerandisdegnum geva ítróttinum lív í Føroyum, tað veri seg sum eitt nú íðkarar, venjarar ella alskyns hjálparfólk.
Tiltakið verður størri í ár við tað, at heiðrarnir nú verða fimm í tali, umframt at heiðursskjal Poul E. Petersens verður latið persóni, sum gjøgnum mong ár hevur gjørt sjálvboðið arbeiði til frama fyri føroyskan ítrótt.
Heiðursskjal Poul E. Petersens varð seinast latið Peturi Hentze Niclasen fyri hansara drúgva virki innan borðtennis. Harumframt varð súkklarin Torkil Veyhe kosin ársins ítróttarnavn 2018, meðan ársins átak 2018 var átakið Flogbørn, sum Flogbóltssamband Føroya skipar fyri saman við skúlunum kring landið.
Í ár verða hesir heiðrar latnir:
Ársins ÍtróttaNAVN
Ársins ÍtróttaÁTAK
Ársins ÍtróttaSAMBAND
Ársins ÍtróttaSTJØRNUSKOT
Ársins ÍtróttaFELAG
Heiðursskjal Poul E. Petersens
Gallakvøldið 28. desember er fyri innbodnum, men útvarpið hjá Kringvarpi Føroya sendir beinleiðis frá tiltakinum frá kl. 21.


text:
Brandur Hendriksson Olsen hevur síðani á nýggjárinum verið í Helsingborg. Tað letur til, at hann av álvara hevur fingið fatur í rætta endanum. Um vikuskiftið var hann millum teir fyrstu ellivu, tá ið Helsingborg spældi venjingardyst á útivølli ímóti sigursvanda IFK Göteborg, og Brandur var á miðvøllinum allan dystin á tamb.
##med2##
Úrslitið var 2-2, og tað var Brandur Hendriksson Olsen, sum níggju minuttir undan leikloki javnaði til 2-2. Tað gjørdi hann við høvdinum, eftir at bólturin varð lagdur innfyri.
Tað eru knappir tveir mánaðir, inntil fyrsti føroyingurin fer at royna seg í svensku landskappingini. Sunnudagin 5. apríl fer Helsingborg IF í fyrsta umfari í 2020 landskappingini at spæla á heimavølli ímóti Varbergs BoIS FC.


text:
Ja, so nærkast innlatingafreistin aftur. 1. august 2018 skulu tekstirnir vera Vencli í hendi.
Hvør kann senda inn tilfar?
Øll kunnu senda inn tilfar til Vencil, og tað kann gerast alt árið runt.
Treytir fyri upptøku er, at talan er um skaldskap á bundnum ella óbundnum máli, uppíroknað essays, ella stutt ummælir av nýggjari føroyskum skaldskapi, og at tað er væl og virðiliga arbeitt ígjøgnum og stórt sæð liðugt, áðrenn tað verður sent okkum.
Teksturin, sum verður sendur inn skal verða sendur teldutøkur til vencil@vencil.fo.
Síðani gera vit viðmerkingar til tekstin og senda hann aftur, so at høvundurin kann arbeiða tekstin lidnan.
OMR/AÓD


text:
CCF 186 A
TSB F 4
1 Eg reið meg í bóndans garð,
sum bóndin stóð:
“Húsbóndin, læna mær hús í nátt,
mín hest er móður!”
Tann er eingin, ið teirra torir hevna,
glaðir ríða mínir brøður til tinga og stevna,
teir vilja allir taka bót,
tann er eingin, ið teirra torir hevna.
2 Húsbóndin setir
sín fót á gátt:
“Eg lovi ongum livandi
inn í hesa nátt.”
3 Út kom bóndans tjenari,
hann treskti kom:
“Húsbóndi, læna honum hús í nátt,
tað blæs í hom!”
4 “Tú hevur etið mítt korn og kjøt
og so mítt flesk,
gakk tú teg í laðuna inn,
statt har og tresk!”
5 Út kom bóndans tjenastapíka,
hon treskti malt:
“Húsbóndi, læna honum hús í nátt,
tað er so kalt!”
6 Hann tók upp ein eikikepp,
sló hana á lend,
hon fór seg í laðuna inn,
sum hon var brend.
7 Út kom bóndans kona,
sín rokk hon spann:
“Nokta tú ikki tann festarmann hús,
tað er stór skamm!”
8 Hann tók upp ein rísakveistur,
sló hana á kinn:
“Gakk tú teg í laðuna inn,
statt har og spinn!”
9 Út kom bóndans dóttir
í kyrtil grøn:
“Faðir mín, læna honum hús í nátt,
fyri mína bøn!”
10 “Tú bint tín hest við ladans dyr
og gev honum hoyggj,
hvar veitst tú so smukkan mann
til hesa moyggj?”
11 “Mín kann hesturin úti standa
og eta hálm,
eg veit henni ei smukkari mann,
enn eg eri sjálvur.”
12 “Tak tú mína onkadóttur,
før hana ástað,
tú er tó tann tjúgundi maður,
ið hana bað.
13 Tak tú mína onkadóttur,
før hana á veg,
tað verður ikki gestaleyst,
meðan hon er her!”
Tann er eingin, ið teirra torir hevna,
glaðir ríða mínir brøður til tinga og stevna,
teir vilja allir taka bót,
tann er eingin, ið teirra torir hevna.
CCF 186 A
TSB F 4
Handrit: Kvarthandrit Svabos (Gl. kgl. Saml. 2894) I, nr. 10, 1781-82.
Útgávur:
1. Svabos Færøske Visehaandskrifter. Chr. Matras legði til rættis, 1937-39, s. 60.
Svabo hevur yvirskriftina “Ruima”.
2. Føroya kvæði (N. Djurhuus greiddi til útgávu 1972), Band VI, s. 271.
3. Føroya kvæði (Inngangur og úrtøk eftir Dánjal Niclasen, 2004) 35. bind, s. 121.
Heimild: Úr Vágum: Jens Christian Svabo (1746-1824), Miðvági 1781-82.
Maður kemur til eini bóndahús og biður lova sær at gista. D: Hann biður bóndan um hond dóttur hansara. Bóndin heldur dóttrina vera ov unga at giftast, men konan og gentan sjálv vilja játta. F: Bóndin hevur ikki hug at lata fremmandamannin vera verandi; men øll hini biðja fyri honum. Tá ið at enda dóttirin biður um, at hann skal sleppa at vera verandi, letur bóndin sær siga, og hann spyr mannin, um hann veit um hóskandi mann til dóttur sína. Maðurin skjýtur seg sjálvan upp sum evni, og hann fær gentuna.
á føroyskum: CCF 186 (eisini á donskum)


text:
3 og 12 mðr. konta
3 mðr. konta
3 mðr. konta er ein konta við 3 mðr. uppsagnartíð. Kontan hevur eina hægri rentu enn PrivatKonta og verður oftan brúkt til samansparing sum tú ikki vilt binda í longri tíð.
Um ynski er at taka pening út av eini 3 mðr. kontu, so er neyðugt, at tú sigur Suðuroyar Sparikassa frá tríggir mánaðir áðrenn tú vilt hava peningin. Annars verður ein kostnaður álagdur útgjaldinum. Hesin kostnaður er ein %-partur av útgjaldinum.
Tað er einki hámark fyri inngjaldi og rentan er ymisk, alt eftir hvat saldan er á kontuni.
12 mðr. konta
12 mðr. konta er eins og 3 mðr. konta, ein konta við uppsagnartíð. Kontan hevur eina hægri rentu enn PrivatKonta og 3. mðr. konta og verður ofta brúkt til langtíðar samansparing.
Um ynski er at taka pening út av eini 12 mðr. kontu, so er neyðugt, at tú sigur Suðuroyar Sparikassa frá 1 ár áðrenn tú vilt hava peningin. Annars verður ein kostnaður álagdur útgjaldinum. Hesin kostnaður er ein %-partur av útgjaldinum.
Tað er einki hámark fyri inngjaldi og rentan er ymisk, alt eftir hvat saldan er á kontuni.


text:
Tilmelding til námsferð í Spaniu várið 2021
Hey tit
Tykkum kunnugt, so er námferð ein partur av árinum hjá 10. flokki í Valskúlanum. Vit hava gjørt av aftur at fara til L´Albir í Spaniu, har Sólorka hevur frálíkar umstøður at taka móti næmingum.
Fyrsta gjaldið er eitt depositum á 2500kr, sum skal gjaldast í seinasta lagi 28.septembur 2020. Hetta gjaldið er samstundis at rokna sum endalig tilmelding til námsferðina. Um onkur av onkrari orsøk ikki kemur við kortini, ber tíverri ikki til at fáa depositum endurgoldið (verður øll ferðin avlýst vegna koronu t.d., fáa tit sjálvandi eisini depositum endurgoldið). Tað er IKKI krav at koma við á námsferðina. Onnur undirvísing verður skipað í skúlanum til teirra, sum ikki koma við.
Tilsamans kemur námsferðin at kosta uml. 8.000kr. Tá er alt við -t.v.s. transport úr Klaksvík til hotellið og aftur, flogferð, hoteluppihald, matur og útferðir.
Soleiðis verður goldið:
-
1. gjald (tilmeldingargjald/depositum) í seinasta lagi 28.sept: 2500kr á konto 9865 3147244
Viðmerkið for- og eftirnavn á barni/næminginum.
Restupphæddina (uml. 5.500kr) býta vit í 3 partar:
- 2. gjald 30. okt - 1500kr
- 3. gjald 29. jan - 1500kr
- 4. gjald 31. mars - 2500kr (Hetta seinast gjaldið er ikki heilt fastsett enn)
(Tit fáa endaligu upphæddina til hesi næstu gjøldini, tá tær freistirnar nærkast)
Tit eru sjálvandi vælkomin at seta tykkum í samband við okkum, um tit hava spurningar ella ivamál
Vinaliga
Dánjal (22 71 78), Hanna (59 53 76) og Assa (26 83 86)
P.S.: Á facebook hava vit stovnað ein bólk til tykkum foreldur. Har leggja vit eisini boð viðvíkjandi námsferðini og øðrum viðkomandi. Leitið eftir "foreldrabólkur Valskúlin 2020/21"


text:
Dysturin í kvøld við Løkin millum NSÌ og KÌ endaði við javnleiki 3-3. Ùrslitið vóru KÌ arnir meiri nøgdir við enn NSÌ leikarnir.
Frálík fótbóltslíkindi vóru við Løkin og nógv fólk høvdu leitað sær til dyst. Sera nógvir KÌ áskoðarir vóru komnir at stuðla liðnum hjá sær og teir bæði hoyrdust og sóust væl.
NSÌ byrjaði við einum nakað øðrvísi uppstilling enn seinastu dystirnar. Gango var í málinum. Miðverjuna mannaðu Helgi og Petur Pauli, meðan Einar og Jonhard vóru á bakkunum. À sentrala miðvøllinum vóru Jústines og Fritleif. Kantarnir mannaðu Àrni Frederiksberg og Heðin. Fremstir vóru Christian Høgni og Klæmint.
Tað var KÌ sum fekk ta bestu byrjanina. Teir trýstu óført og skaptu nakrar vandamiklar støður og komu eisini til skot sum tó ikki vóru nóg hørð og neyv.
Tað var tí eisini móti leikgongdini at tað var NSÌ sum legði seg á odda í 6 min. Christian Høgni sær at KÌ málverjin Gunnar á Steig er komin langt út úr málinum. Ùr 40 metra fjarstøðu langar Christian Høgni til móti KÌ málinum og Gunnar hevur ongan møguleika at verja fyri og støðan er 1-0 til NSÌ. Sera gott avrik av Christian Høgna.
So við og við kemur NSÌ inn í dystin og teir næsta hálvan tíman er tað NSÌ sum er spælstýrandi og hevur yvirvágina. Spælið fleyt væl og skapt vóru nógv góð álop sum við eitt sindur størri neyvleika áttu at givið mál.
Ì 13 min føla NSÌ leikarnir seg snýttar fyri brotspark. Bólturin ferðast aftur og fram í KÌ brotsteiginum og endar hjá einum NSÌ leikara sum skjótir móti KÌ málinum. KÌ verjuleikari kastar seg í skotið og verjir bóltin við hondina men dómara-floytan er tigandi sjálvt um Lars Múller stóð væl fyri. Eftir mínum tykki var talan um fortsettliga hondverju og tá eigur at verða dømt brotspark.
Ì 20 min er Àrni nær við at leggja NSÌ á odda 2-0. Hann gerst fríur í høgru síðu og við sínum góða vinstrabeini roynir hann at plaserað bóltin vinstrumegin KÌ málverjan men Gunnar fær í evstu løtu bjargað skotinum til horna.
Tá 25 min eru farnir leggur NSÌ seg uppiborið á odda 2-0. NSÌ er í álopi í vinstru síðu. Christian Høgni trillar eitt sindur runt. Finnur so Heðin mitt fyri og úr 16 metra fjarstøðu setir Heðin bóltin hart í málið eftir jørð, dygst úti við høgra málstólpa uttan at Gunnar hevði nakran møguleika at bjargað.
Eftir at NSÌ hevði lagt seg á odda 2-0 skuldi ein kanska trúð at KÌ arnir fóru niður við høvdinum, men so var ikki. Teir bardu seg innaftur í dystin og vóru teir sum høvdu takið seinastu 10 min av seinna hálvleiki. At NSÌ sleppur KÌ so lætt innaftur í dystin eigur ikki at henda men soleiðis var tað tíverri.
Ì 38 min fær KÌ fríspark úti í høgru síðu. Høgni Madsen sum var eyðsýndur á KÌ liðnum í kvøld, leggur ein bólt inn vinstrumegin NSÌ brotsteigin. Sørmund Kalsø setir pannuna á og bólturin rakar høvdið á Helga L. Petersen og snýtir Gango í málunum til støðuna 2-1 til NSÌ.
Bert 6 min seinni javnar KÌ til 2-2. Trilvandi NSÌ verjuspæl endar við at bólturin verður lagdur inn frá høgru í NSÌ brotsteigin frá Jógvan Isaksen. Har er Àlvur F. Christensen hægstur og sleppur ótarnaður at senda høvdið undir bóltin og í málið. Ikki sannførandi NSÌ verjuavrik.
Hálvleikstøðan er 2-2.
Tað var eisini KÌ sum fekk ta bestu byrjanina uppá seinna hálvleik, men tað var NSÌ sum legði seg á odda 3-2 tá 57 min eru leiktir. Àrni Frederiksberg sum leikti ein góðan dyst á kantinum, leggur eina góða sending úr høgru inn íKÌ brotsteigin. Har er Heðin á Lakjuni hægstur og við einum góðum høvdara setur hann bóltin trygt í netið. Gott avrik av Árna og Heðin.
Nú roknaðu tey flestu við at NSÌ fór at binda fyri og ikki lovað KÌ aftur inn í dystin. Men tað var júst tað sum hendi. KÌ fær aftur yvirtakið og í 80 min javnar teir til 3-3.
Hjalgrím Eltør sum allan dystin á tamb var ein støðug hóttan móti NSÌ verjuni fær eftir nógv KÌ trýst ein returbólt fyri føturnar og úr umleið 10 metra fjarstøðu langar hann bóltin hart í netið uttan at Gango hevði nakran møguleika at bjargað.
Bæði liðini royndu at vinna dystin seinastu min. Andrias á Líknargøtu sum var komin á vøllin fekk ein góðan møguleika men bólturin streyk fram við til málspark. Einki mál kom afturat og dysturin endaði sostatt 3-3.
KÌ arnir vóru sera fegnir um javnleikin. Eftir at vera afturúr bæði 2-0 og 3-2 so vóru teir sum vera man vælnøgdir við dystin. NSÌ arnir eiga at iðra seg um at lata KÌ sleppa innaftur í dystin og leikarnir vóru sjónliga vónbrótnir eftir dystin.
Næsti dystur verður torførur útidystur komandi sunnudag móti oddaliðnum B36 í Gundadali.
Dreingir setið tykkum sum mála av vinna móti B36.
SAMAN STANDA VIT STERK
Hagtøl:
NSÌ-KÌ 3-3 (2-2)
6. min 1-0: Christian Høgni Jacobsen NSÌ
25. min 2-0: Heðin á Lakjuni NSÌ
38 min 2-1: Sørmund Kalsø KÌ
44 min 2-2: Àlvur F. Christensen KÌ
60 min 3-2: Heðin á Lakjuni NSÌ
80 min 3-3: Hjalgrím Eltør KÌ
Liðið: Gango, Helgi, Petur Pauli, Einar, Jonhard, Jústines, Fritleif (83 min Andrias á Líknargøtu), Àrni (77 min Jann Martin), Heðin, Christian Høgni og Klæmint (75 min Mamuka). À beinkinum uttan at koma inn Pætur og Ari. Venjari Pauli Poulsen. Hjálparvenjari Bogi Lervig. Fysiterapautur Marjun Thomassen. Liðleiðari Valdi Olsen.
Niðanfyri eru fyrst nakrar myndir, sum Johnny Lamhauge tók.
og síðani nakrar myndir, sum Birita Hansen tók.


text:
B.Sc. í KT-verkfrøði 2018-2021
- Lestrartíð 3 ár
- Deild Náttúruvísindadeildin (NVD)
- Tal á Lesandi Uml. 30-40
- ECTS 180
- Lestrargjald (Fulltíðarlestur) Ókeypis fyri borgarar í danska ríkinum o.ø. Norðurlondum
- Lestrargjald (Stakgreinir) 200 DKK/ECTS
GG: Hetta er einans galdandi fyri lesandi, ið eru innskrivað á útbúgvingina í 2018.
Endamál
Endamálið við útbúgvingini er at geva lesandi førleikar til eftir lokna útbúgving at virka sum KT-verkfrøðingar við førleikum innan KT-menning, forritan og verkætlanarleiðslu, KT-rakstur og -trygd, heimasíðuskipanir, spæl, lýsingar, appur, undirvísing í KT, dátuinnsavning og -viðgerð, teldusimulering o.a.
Bygnaður
Lærugreinir tiknar á øðrum universitetum kunnu eftir nærri meting í summum førum góðskrivast ístaðin fyri kravd skeið í útbúgvingini.
Gevið gætur: Fyrivarni verður tikið fyri broytingum, t.d. viðv. raðfylgju og innihaldi í skeiðum.
* Skeið merkt við * eru fjarlesturskeið frá Mittuniversitetinum.
Valskeið 2019
Ph.d.-lesandi á DTU bjóðar KT-skeið á Setrinum, les nærri HER
Skipan av útbúgvingini
Í 3-ára bachelorútbúgvingini í KT-verkfrøði lærir ein um teldufrøði og forritan, stødd og hagfrøði, algoritmur og dátubygnað, dátugrunnar og KT-skipanir, dátusamskifti umvegis føst og tráðleys net, internet og webskipanir, verkætlanarleiðslu og fíggjarstýring.
Útbúgvingin endar við eini B.Sc.-ritgerð.
Innihald
Høvuðsdenturin í útbúgvingini er á bygnað, nýtslu og forritan av KT-skipanum – íroknað software-menning og KT-verkætlanarleiðsla av tekniskum, fyrisitingarligum og handilsligum telduskipanum.
Dentur verður lagdur á KT-evni, sum geva góðar vinnumøguleikar í føroyskari og altjóða KT-vinnu og samfelagsfyrisiting, t.d. app-forritan.
Góðir førleikar í enskum, føroyskum og skandinaviskum máli eru neyðugir. 25% (45 ECTS) av útbúgvingini er t.d. skipað sum fjarlestur frá Mittuniversitetinum í Svøríki við enskum og svenskum máli. Flestu fjarlesturskeið hava stuðulsundirvísing í Føroyum.
Upptøkutreytir
Treyt fyri upptøku er, at umsøkjari hevur miðnámsprógv við støddfrøði á B- ella A-stigi.
Miðaltalið í nevndu lærugrein skal vera í minsta lagi 4 á B-stigi ella minst 2 á A-stigi eftir 7-talsstiganum. Hetta svarar til í minsta lagi 7 á B-stigi ella minst 6 á A-stigi eftir 13-talsstiganum.
Miðaltalið verður roknað av skrivligum og munnligum próvtalsúrslitum og endaligum ársmetum.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Framtíðarmøguleikar
Sum KT-verkfrøðingur hevur tú fjølbroyttar arbeiðsmøguleikar innan:
- KT-menning, forritan og verkætlanarleiðslu;
- KT-rakstur og –trygd;
- heimasíðuskipanir, spøl, lýsingar og appur;
- undirvísing í KT, menning og rakstur av undirvísingaramboðum;
- gransking og ráðgevandi verkfrøði, dátuinnsavning og -viðgerð, teldusimulering.
KT-verkfrøðingar arbeiða við teldumodellum og stórum dátunøgdum t.d. innan fjarskifti, banka og tryggingarvirksemi, ílegugransking, veðurlagsgransking og orkusparing.
Framhaldandi útbúgving
M.Sc.-avtalur eru við DTU (dtu.dk, Computer Sc.&Eng., Digital Media Eng., Telecomm.) og MIUN (miun.se, Computer Eng.).
Dømir um upptøkur eru eisini frá ITU (itu.dk) og KU (diku.dk).
KT-verkfrøði kann við møguligum avmarkingum eisini vera støði undir víðari útbúgvingum við onnur universitet.
Nærri kunning
Nærri kunning fæst við at venda tær til lestrarvegleiðingina: NVD-studvegl@setur.fo ella til útbúgvingarleiðaran, Hannes Gislason: hannesg@setur.fo


text:
Leygardagin skipar Roysnið saman við FÍF fyri FM í 10 km renning. Kappingin plagar at verða hildin seinast í mars mánaða saman við Várkappingini og vera seinasta umfar í Betri Vetrarkappingini. Men orsakað av Korona, so blivu bæði Várkappingin og Vetrarkappingin avlýstar. Áður bleiv FM í 10 km annars hildið á Eystanstevnu um miðjan juni.
Byrjanin í 2019
Nú tá tilmælini frá mynduleikunum eru broytt, so ber til at halda FM í 10 km. Kappingin verður leygardagin 11. juli kl. 11.00. Sjálvt um talan er um FM í 10 km, so er hetta er eisini opin kapping har øll kunnu luttaka. Fyri at luttaka á 10 km skal ein tó vera fødd/føddur í 2003 ella fyrr. Fyri at luttaka í FM er tað ein treyt, at man er limur í einum felag undir FÍF. Samstundis sum tey vaksnu renna 10 km, so renna gentir og dreingir 5 km (f. 2004-2008). Unglingar (f. 1999-2003), sum eisini luttaka í opna bólkinum, renna sjálvandi eisini um FM í 10 km.
Rennast skal – sum undanfarin ár, góð 9 umfør eftir teini runt í Runavík: út eftir høvuðsvegnum, oman á kei’ina stutt áðrenn rundkoyringinia, inn eftir niðara vegi, og niðan aftur á høvuðsvegin beint uttanfyri Shawarma har tað so verður vent úteftur aftur. Startur verður sum vanligt uttanfyri Kiosk Vár, og málið er við Sjómansheimið, nakað áðrenn har omansneiðingin er. Børnini byrja á niðara vegi, og koma á mál sama stað sum tey vaksnu. Tey renna knappar 5 rundir. Talan er í báðum førum um DAF-góðkendar teinar.
Bólkar:
Í FM 10 km verður kappast í hesum bólkum:
– Menn og kvinnur opin bólkur (f. -2003)
– Menn og kvinnur veteranar (f. 1965-1974)
– Menn og kvinnur superveteranar (f.1955-1964)
– Menn og kvinnur ultraveteranar (f.-1954)Kostnaðurin fyri at luttaka er kr. 50,- fyri vaksin og kr. 30,- fyri børn. Tilmelding fer fram á heimasíðuni hjá FÍF (www.fif.fo
). Leinka til tilmelding her her: FM 10km 2020
. Freistin at melda til online er fríggjakvøldið 10/7 kl. 22.00. Avheinting av nummar og eftirtilmelding verður í kantinuni í Skúlanum við Løkin á kappingardegnum millum kl. 10.15 og 10.45. Skiftimøguleikar eru í Bylgjuni og har verður eisini møguligt at fara í brús eftir renningina (somu skiftirúm sum til Nýggjárshálvmaraton). Eftir renningina bjóðar Roysnið til kaffi o.a. í kantinuni í Skúlanum við Løkin, og tá vera heiðursmerkir eisini handaðið fyri FM og steyp fyri samlaðu úrslitini í Betri Vetarkappingini.
Rebekka og Einar vunnu FM í fjør
Fremstu kvinnur í fjør vóru Rebekka Fuglø (40.25), Marita Andrasardóttir (41.08) og Ann-Mari av Skarði (44.10), meðen bert 22 sekund vóru frá fremsta til fjórða mann, sum vóru Einar Gregersen (37.20), Hanus í Horni Nielsen (37.21), Sam Vang (37.36) og Henry Olsen (37.42). Rebekka og Einar hava ikki luttikið í vetrarkappingini, so allarhelst skulu nýggir føroyameistarar finnast leygardagin.
Einar, Henry, Sam og Hanus høvdu ein harðan “dyst” í fjør
Betri Vetrarkappingin 2019/20
Í vetrarkappingini máttu tvey umfør avlýsast. Fyrst var tað sætta umfar sum átti at verði 29. februar á Viðareiði, sum mátti útsetast vegna ódnarveður og tá tað so skuldi haldast 14. mars, var alt landið júst lukkað niðar av Korona, sum eisini gjørdi at áttanda umfar, Várkappingin og FM 10 km, sum skuldi haldast 21.mars blivu avlýst.
Tí er endaliga støðan í Vetrarkappingini sum víst niðanfyri:
Støðan sást í .pdf formati her: Betri Vetrarkappingin 19-20 samlað


text:
Melanie Chisholm
Melanie Jayne Chisholm ella bara Melanie C (fødd Melanie Jayne Chisholm) er ein enskur popsangari og tónleikari. Hon er fødd 12. januar 1974 í Widnes, Cheshire í Stóra Bretland. Melanie C er ein av stóru stjørnunum í gentubólkinum Spice Girls. Melanie C telist millum størstu poppstjørnur í Bretlandi seinastu 10 árini. Gjøgnumbrotið kom í mætasta gentubólkinum nakrantíð, Spice Girls, men eftir at Spice Girls góvust at spæla, hevur Melanie C eisini gjørt um seg sum solistur. Hon hevur selt 3 milliónir fløgur, hevur havt seks sangir á topp-10 í Bretlandi, og samanlagt hevur hon verið á bretska hitlistanum í meira enn 200 vikur. Millum hennara kendastu sangir sum solistur eru I Turn To You, Northern Star og Never Be The Same Again. Melanie C hevur verið við til at skriva 11 sangir, sum hava verið nummar 1 í Onglandi, og hon er einasta kvinnan, sum hevur verið ovast á hitlistanum í Bretlandi bæði sum solistur og partur av einum bólki.
Útgávur[rætta | rætta wikitekst]
Ár - Fløgu - UK - S - D
- 1999 - Northern Star - 4 - 1 - 7
- 2003 - Reason - 5 - 38 - 13
- 2005 - Beautiful Intentions - 24 - 31 - 15
- 2007 - This Time - 57 - 48 - 15
Útvortis ávísing[rætta | rætta wikitekst]


text:
Stýrið fyri Arbeiðsmarknaðareftirlønargrunnin
Tíðindaskriv
Stýrið fyri Arbeiðsmarknaðareftirlønargrunnin hevur á fundi 23.09.2013 samtykt at hækka eftirlønina úr grunninum við 2,8 % frá 1. januar 2014, soleiðis at eftirlønin verður 2.930 kr. um mánaðin, sum er 35.160 kr. um árið. Ásetingin er galdandi fyri árið 2014.
Lógin um arbeiðsmarknaðareftirlønargrunn ásetir, at stýrið fyri grunnin skal áseta útgjaldið í seinasta lagi 1. oktober fyri álmanakkaárið eftir.
So leingi talið av pensjonistum er hækkandi er neyðugt at eftirlønarveitingin verður ásett soleiðis, at grunnurin sleppur undan at lækka hana seinni. Hon veksur tí spakuliga, men í minsta lagi líka nógv sum inflatiónin.
Eftirlønarútgjaldið var 84% av inngjøldunum í 2012 og væntast at vera 87% av inngjøldunum í 2013. Í 2012 vóru útgoldnar 227,4 mió. kr. í eftirlønum úr arbeiðsmarknaðareftirlønargrunninum
Nærri upplýsingar fáast við at venda sær til Annfinn V. Hansen, formann fyri stýrið, telefon 239590 ella teldupost annfinn@advokat.fo